url: =UDHR - Chin, Tedim\nUniversal Declaration of Human Rights - Chin, Tedim\nMikim in Mihingte thuneihna leh suahtakna ah hih Thupulakkhiatna sung ah a om bangin thunei thei kim ciat hi. Minam hang, ci leh sa hang, numei pasal hang, kampau hang, biakna hang, gam ki-ukna thu paizia leh lungsim puakzia hang, gam mi ahihkeileh pianna puahna hang, neih leh lam hang, beh leh phung hang leh adang nuntakzia hang ahizong in kideidanna om sak loh ding hi.\nTuaban-ah agam uh ki-ukna dan hang, thukhenzia hang, leitung gamte lak ah aniam asanna bulphuhna hang, a gam uh in ukna aana neihna ah asuakta gam hihna hang, midangte ukna hang, amau leh amau ki-uk khalo gam hihna hangin ahihkeileh adang paulam in kideidanna om sak lo ding hi.\nAkuamahpeuh ii aituam vai, a innkuanpih vai, a inn a lo vai leh laikhak kizopna vaite ah ut thu mawkmawk tawh a thu omlopi in kinawngkai sak loding hi. Ama minsiat puamsiat nading in zong kibuluh thei mawkmawk lo hi. Tua bang a kinawngkai sakna leh kibuluhnate upadi tawh kikhaam ding hi.\n1. Mikim in a mimal in ahizong in midangte tawh kipawl in ahizong in neih leh lam nei thei hi.\n2. Kuama neihsa kisutkhia mawkmawk theilo hi.


timestamp: atn

url: =LESSON 12 MARCH 17 – 23 NEIHSA ZEEK MITE’ ZIA LE TONG ~ MUC\nLESSON 12 MARCH 17 – 23 NEIHSA ZEEK MITE’ ZIA LE TONG\nLESSON 12 MARCH 17 – 23\nNEIHSA ZEEK MITE’ ZIA LE TONG\nTU KAAL SUNG SIM DING: Eph. 5: 15 – 17; Kol. 3: 23; Lk. 12: 35 – 48; James 4: 14; Sawl. 3: 21; 1Kor. 9: 24 – 27.\nKAMNGAH: “ Tangval khat in ama gamtatna a siangtho mahmah dingin bangci kep ding ahi hiam? Nangma thu zuihna tawh ama gamtatna siangthosak thei ding hi. Ka lungsim khempeuh tawh nang ka hong zong hi. Na thupiaknate panin kei hong pialsak kei in.Nangma tungah kong khialh loh nadingin ka lungsim sungah nangma thu ka khol hi.” Late 119:9-11.\nI gamtat zia le tongin i mungtup, i mailam ding pulaak hi. Zongsatna hoih nei-in neihsa kemsiamte in a citak nasemte hi. Daniel in nisim in thungen hi (Dan. 6: 10). Paul in kikhopna innte ah pai-in kikhop ama ngei-na hi (Sawl. 17: 1, 2). Paul in, “ Mite khemsa-in om kei un. Kholhpih hoihlo in gamtat hoih a susia hi” ci-in gelh hi (1Kor. 15: 33). Zongsatna hoih lo nusiat nadingin zongsatna hoih neih ding kisin kul hi. “ I gamtat in tawntung a kimang ding hi. Gamtat hoih neite in na khat peuhpeuh a sepna-ah a citak mite hi. Tua bang mite in aksi bangin tang ding uh a, midangte pai nading lampi khuavaksak hi.” Ellen G. White, 4T., 452.\nGamtat hoih nading lampi na zuihna-ah panin thaman na ngah ding hi. Zongsatna hoih i cih in a kikhel pak lo ding khensatna khat hi. Na lungsim sung pan hong suak bangbangin na gamtat in a hoih hi thei, a sia zong hi thei hi. Na nasep in gamtat hoih le gamtat siat khentel ding hi.\nTu kaal sungin Pasian’ nasepna sungah kihel neihsa kemzia i kikum ding hi.\nGAMTAT NGEI-NA: PASIAN ZONG MASA IN\nGamtat ngei-na i nei ciat hi. I kidot ding in: bangci bang gamtat ngei-na in a hoih maw, a sia hiam? Gamtat hoih nei mi khat in nisimin Pasian zong masa den hi. “ Zingsang simin Topa tungah na nuntakna, na ngaihsutna, na pumpi, na lungsim ap in. Honpa bia-in amah muan dingin kisin tawntung in” Ellen G. White, Mind, Character, Personality, Vol. 5., 15.\nTua bang mite in nuntakna kong kawcikah a lut mite hi (Matt. 7:14).\nPasian in, “Keimah simloh Pasian dang na nei kei ding uh hi” ci-in pulaak khin hi (Pai. 20:3). I kisap nate tawh kisai-in Jesuh in “Pasian gam le Ama dikna zong masa un (Matt. 6:33). “Lungsim khempeuh tawh na hong zon uh ciangin nong mu ding uh hi” ci-in hong hilh hi.\nMatt. 22: 37, 38; Sawl. 17: 28; Eph. 5:15 – 17; Kol. 3: 23 sim in.\nBangci bangin na khempeuhah Pasian i masak zawk hamtang ding na telthei hiam?\nI nuntakna-ah na khempeuh sangin Topa i masak zawkzia ding Jesuh in hong hilh hi.Jessuh sangin etteh huai zaw kuamah om lo hi. Jesuh in a nuntakna-ah a Pa masak tawntungzia biakinnpi-ah a thuhilh in pulaak hi.\nJesuh in a nu kiangah “ Ka Pa na ka seploh phamawh hi,” ci-in pulaak hi (Lk. 2: 46, 49). A nuntakna khempeuhah Jesuh in a Pa tawh kizopna lunggulh den hi. Tua hangin Jesuh in thungen niloh hi. Nungzuite in tua bangin a thunget telthei lo uh hi. Khuamial vangliatna in a Pa kiang panin Jesuh khenkhia zo lo hi. Bang hang hiam cihleh Jesuh in a Pa tawh kizopna kip nei tawntung hi.\nEite in zong Jesuh ettehin ngaihsutna, lungsim le nuntakna khempeuh tawh Pasian i it thei hi (Matt. 22: 37). Thungetna, Lai Siangtho simna tungtawnin Jesuh ii zia le tong i nei thei hi. Tua dingin na khempeuhte sangin Pasian i masak zawk tawntung ding kisam hi. Tua sangin a hoih zaw zongsatna hoih bang om ding hiam?\nNang le nang kisittel in. Na khempeuh sangin Pasian a masa-in na koih hiam? Koi bangin na masak zawklam a kithei ding hiam?\nGAMTAT NGEI-NA: JESUH HONG PAI DING LAMEN\nLuke 12: 35 – 48 sim in. Jesuh hong pai kik ding thu tawh bangci bangin kizom hiam? Bang hangin i nuntakna in Nihvei Kumkikna siksanin nuntak ding kisam hiam?\nJesuh hong paikik ding siksanin nate kepsiam ding kisam hi. A citak lo nasem pa in a gamtatna tungtawnin pulaak hi. A citak nasem pa ahih leh a topa in amah tawh a om bangin vilin nasem hi. Mailam hun aa dingin nungta-in nisimin citakna tawh nasem uh hi. “ Eite in vantunggam mi i hi a, tua gam panin Honpa Zeisu Khazih hong pai ding lawptakin i ngak hi” (Phil. 3: 20). Abraham in a tawntung khuapi lametna tawh ngak hi (Heb. 11: 10). Paul in zong Khrih hong kumkik lamenin ngak hi (Heb. 10: 25). Amaute in lametna,geelkholhna tawh nungta uh hi. Khrih a dawn dingin nisim kiging uh hi.\nI pumpi a hong kihotkhiat nading ni hong tung ding i ngak hi (Titus 2: 13). Bang mah awlmawh lo-in a nungta hi lo-in Khrih hong pai ding vilin ngak, nasemin tawntung nunna in eite hong ngak hi, cih phawk a lametna tawh a mainawt ding i hi hi. Hun nununga thupiang dingte a pulaak ciangin zaknop deihhuai le ngaihsutna kihel lo pumlawp thugenna (fanciful and wild speculation) pelh ding kisam hi. Nihvei Kumkik ding kamciam in i nunzia ding hong hilh hi. I nunzia, i dinmun hong mutelsak hi. I nuntakna-ah a thupi nate hong phawksak hi. Jesuh hong paikik ding lametna in nuntak ngimna le masuan hong neisak hi.\nSinglamteh in Honpa kiang hong tunpi ding lampi hi. Lai Siangtho sungah Khrih in vangliatna le vantungmi honpi tawh hong pai ding hi, ci-in a hong hilh thute hangin lametna tawh i nungta hi (Mk. 8: 38). “ A kimu thei nate mitsuan lo-in a kimu thei lo nate ka mitsuan uh hi. Banghang hiam cihleh a kimu thei nate tomkal sung bek om ding a, a kimu thei lo nate ahih leh a om tawntung ding hi” (2Kor. 4: 18). Sihna tawh kipelh ding kuamah om lo hi. I nuntakna in mitphiat khat sungin beimang thei ahihlam sihna in hong phawksak hi. Ahi zongin Nihvei Kumkikna kamciam in sihna in tawmvei sung ding a, sihna pan thawhkikna hong hilh hi. Khrih hong kumkik ding kamciam tawh nuntak ding kisam hi. Hih kamciam in i nunzia a hong huzaap kul hi. Khrih hong kumkik ding lametna nei tawntung in. I pawlpi min in zong tua lametna pulaak hi.\nGAMTAT NGEI-NA: HUN ZATSIAM\n“Eite pen zan mah mi ihi a, bangmah i thei kei hi. Leitunga i nuntakna pen niliim bang lel ahi hi” (Job 8: 9). A pailai nai na khawlsak thei hi. Ahi zongin hun na khawlsak thei kei hi. Hun in kuamah ngak lo hi. I om mawk hun sungin zong hun in hong paisan hi.\nJames 4:14; Late 90: 10, 12; 39: 4, 5; Thna. 3: 6-8 cihte in hun tawh kisai bang hong hilh uh hiam? Hun a manphazia a pulaak thute bang hong hilh hiam?\nNuntakna in ciangtan nei a, a beisa hun kila kik thei lo ahih manin hun zatsiam mahmah kisam hi. Tua hi-in hih leitung le vantung aa ding a thupite mitsuanin hun zeeksiamna ding kisam tawntung hi. Pasian kammal siksanin hun zeeksiam ding kisam hi. Bang hang hiam cihleh i beisa hun kizang kik thei lo hi. Sum mangsak kha hileng kimu kik thei hi. A mangkhinsa sangin tam kingah zaw thei lai hi. Ahi zongin hun pen tua bang hi lo hi. Minute khat sung a mawk bei hun in a bei tawntung hi pah hi. Hun i cih in a manpha mahmah Pasian hong piak thupha hi. Tua hi-in hoihtaka hun zatsiam ding kisam pha mahmah hi.\n“I hun in Pasian’neihsa hi.Mit phiat kaal sung nangawn Ama aa hi. Ama minthan nadingin i hun zat ding kisam mahmah hi. ?iamna, nate sangin hun hong piakna tungtawnin thukhenna i thuak zaw ding hi. Hun manphatna kiciangtan thei lo hi. Khrih in hun mawkbeisak lo hi. Tua hi-in hun mawk beisak ding hi lo hi. Mawhbeisak dingin nuntak hun tom hi. Hehpihna kikhakma hun tomno i ngah sungin a bei ngei lo ding nunna sung lut nading na kiging khol thei hi. Angsung gualnop nading, mawhna sungah nopsakna ding hun om lo hi.” Ellen G. White, Christ’s Object Lessons, 342.\n“Mihai bangin gamta kei unla, mipil bangin pilvangtakin gamta un. Hun le nite sialua ahih manin hun hoihte khahsuah kei un.” Eph. 5: 15, 16. Paul in bang hong hilh hiam? Koi bangin tua thute nuntakpih thei ding i hiam?\nGAMTAT NGEI-NA: PUMPI, LUNGSIM, NUNTAK CIDAMNA\nMihing a hong kipiansakcilin lungsim, pumpi nuntakna bangmah siatna om lo hi.Ahi zongin mawhna in tua khempeuh susia hi. Na dangte sangin Lungdamna thu in mihing a hong kipiansakcil nunna i ngah kik nading Pasian in nasem hi.\nSawl. 3: 21; Mang. 21: 1-5 sim in. Lametna bang hong hilh hiam?\nKoi bangin tua lametna i muh nading nungta ding i hiam?\nKhrih in i lungsim, nuntakna, pumpi in kicinna nei dingin nasem tawntung hi. Pasian in mihingte a cidam ding hong deih ahihlam Jesuh’ nasep in hong lak hi. Tua hi-in neihsa kepsiamna in pumpi, lungsim cidamna hong huh hi.\nNgaihsutna khuak zatna tam semsem leh khuak cidam tektek hi. Tua hi-in “a pahtawihuai thute, a thuman, a siangtho, a ithuai thu le thu hoihte, gamtat hoih le a phatthuai thute ngaihsutpen in na nei un” (Phil 4: 8), ci-in hong hilh hi. Tua bang thu ngaihsutna in lungnopna hi (Isa. 26:3). A lungnuam lungsim in pumpi cidamsak hi (Pau. 14: 30). Lungsim cidamte in a hoih ngaihsutna le sepna nei uh hi.\nNihna-ah: cidamna ding hanciamnate – khua-ul suahsakna, thasanna, cidamna tawh kituak annekna cihte kisam hi. Taksa thasanna in lungtang cidamsakin sikhang dal hi. Pumpi thasanna nei ngeilote’ maisuahin teekmel pua hi. Manmanin khua-ul suakin tatna (exercise) a bawlte a ci a sa uh no-suah hi.\nThumna: neihsa kemsiam mi khat in pumpi, nuntak cidam nading hanciam hi. Pasian tungah ki-ap in (Late 86: 4, 5). Amah ngak in ( Late\n62:5). A thuman sungah nungta in. Tua hi leh na nuamsa ding hi (3John 3). Topa hong pai ciangin kawkbanna om lo ding hi (1Thess. 5: 23).\nGamtat ngei-nate ngaihsun in. Koi bangin pumpi, lungsim, na upna huzaap hiam? A hoih zaw dingin na kikhel ding a om hiam? Na khentat ding bang om hiam? A hoih zaw dinmun ah a nungta dingin Topa’ hong kamciam tawh na nungta ding hiam?\nGAMTAT NGEI-NA: PUMPI KI-UKNA\nNeihsa kepna-ah pumpi ki-ukzawhna in a thupi mahmah zia le tong hoih khat hi. “ Pasian in lau-na lungsim hong pia hi lo-in hanna, itna, ki-ukzawhna hong guan hi” (2Tim. 1: 7). Greek laimalin ‘sophronismos’ hi-in Thuciam Thak sungah hih mun khat bekah kizang hi. Ki-ukzawhna sungah Pasian thuman thutak siksanin ngaihsut hoih neihna kihel hi. Ki-uk zawhna in a sia lak pan a hoih thute hong khentel thei-sak hi (Heb. 5: 14). Tua mi in lunggimna a piangsak thei thu a zak hangin amah le amah a kikem zo hi. Ama pumpi deihna a zui Samson bang lo-in, Daniel in humpinelkai kua sung khiatna a thuak dongin ama pumpi deihna ukzo hi. Solomon in pasian a biakpih dingin a zol namdang zi tampi nei hi. Ahi zongin Joseph ahihleh Potiphar zi’ mawhzolna pan kihemkhia hi (1Kum 11: 4,5).\n1Kor. 9: 24 – 27 sim in. Paul in pumpi ki-ukzawhna tawh kisai bang hong hilh hiam? A tawpkhakna-ah ki-ukzawhna nei lote in bang thuak ding uh hiam?\nLeitung in pumpi deihna zui hi. Zuau thu le phuaktawm thu tam semsem hi. Siatna sung tun nadingin mun khempeuh in Satan’ thaang tawh kidim hi.\nSiantho-na tawh kidimin Pasian a zahtak mite in amau pumpi deihna uk zo uh hi. Gawlduhna, lunggulhna khempeuh Kha Siangtho ki-uksak uk hi. Pumpi ki-ukzawhna in lungsim ngaihsutna hatsakin thuman thutak theihna, Pasian kammal theihna khangsak hi.” Ellen G. White, The Desire of Ages, 101.\nGamtat zia le tong kisekna in pumpi ki-ukzawhna khangsak hi. Pasian in “Na khempeuhah a siangtho ding (1Pet. 15, 22) le “biakna thu sungah nuam a sak dingin” hongsam hi (1Tim. 4:7). Kimawlna-ah kidem ding mite kisin kul a, neihsa kepsiam ding zong kisik kul hi. Pumpi’ deihnate zawh kul hi. Mihing in Pasian’ vangliatna tawh kopin a hanciam ciangin pumpi deihna uk zo ding hi.\nKoi bangin siatna tawh kidim leitungah citakin, Pasian a zahtak nasem mi hi thei ding na hiam? Bangci bangin ki-ukna hong pia thei Pasian’ vangliatna sungah ki-ap ding na hiam?\nNGAIHSUTBEH DING: Siatna tawh kidimin, leitung nate tawh nopsakna a zong mite lakah Enoch le Noah in Pasian tawh kizopna hoih nei uh hi (Pian.\n5: 24; 6: 9). Pasian’ hehpihna theihtelna hong kipia nasep tungah hong citaksak hi. Khang tampi khitteh Daniel le a lawmte in dawibia mite lakah, Khristian gamtat zia le tong hoih, lungsim hoih nei-in a nungta Pasian aa dingin limpha-in nungta uh hi. Pasian in amaute thuhilhsia hi. A kimu thei lo Pasian tawh tatsat lo-in kizopna nei uh a, tatsat lo-in thungen den uh hi.\nEnoch mah bangin amau zong Pasian tawh lampaikhawm uh hi.” Ellen G.\nWhite, Prophets and Kings, 486.\n“Pasian tawh lampaikhawm cih thu in neihsa kem mi khat ii nunzia pulaak hi. Ni khat khit ni khat Pasian tawh a nungta khawm uh hi. A pil nasemte in siatnate lakah Pasian tawh lampaikhawm uh hi. Pasian tawh kizopna bek mah in siatnate pan hong dal ding hi. A citak nasem mi in\nPasian tawh thukimna nei hi (Amos 3:3). Khrih sung i nuntak loh phamawh hi (Kol. 2:6). Nunna thak sungah nuntak ding kisam hi (Rom. 6:4), itna neih kul hi (Eph. 5:2), pilna tawh nungta uh hi (Kol. 4:5). Thuman sungah om uh hi (Late 86: 11). Khuavak sungah kalsuan uh hi (1John 1:7). Thuman thutak tawh nungta uh hi (Pau. 19: 1),Topa thukham nuntakpih uh hi (Pai. 16: 4).\nNa hoih sem uh hi (Eph. 2: 10) Thuman lampi zui uh hi (Pau. 4: 26).\n1. Neihsa kem mi khat aa dingin kiniamkhiatna in bang nasem hiam? (Matt. 11: 29; Eph. 4:2; Phil. 2:3; James 4:10; Micah 6:8) Bang hangin Pasian tawh kizopna-ah kiniamkhiatna thupi hiam?\n2. Leiba tawh kidim mite bangci huh theih ding na hiam? Pawlpi in tua bang mite bang munte-ah huh thei ding hiam?\n3. Neihsa kem mi khat in hoihna bang teng nei ding kilawm hiam? Titus\n2:7; Late 119: 172; Matt. 5:8.\n4. A lamdang mahmah hun tawh kisai na lawmte tawh kikum in. Bang hangin hun bei hanhan bangin ngaihsun i hiam? Hun i cih in\nbang hi, ci-in koi bangin na theitel hiam? Bang hangin tawmvei nuntak hun hoih tak zatsiam ding kisam hiam?


url: =Minam Itna Zawimaan (Sabbath Thupuak) ~ Pu Zokhai :: ZOMI DAILY\nposted on 9 August 2014 at 6:35 pm Lomkholna: Article, Politics, Zokhai, Zomi\nMinam It mahmah laaizomte, Minam ahihkeileh gam khat-a ateengkhawm milip’ dinmun suutna-ah bangbang ahitazong-in akhangkhin gamliante’ thuluan paizia tuamtuamte-mah lungsimpia thei-a, lungluut bek hilo-in, tua thuluan paiziate mah-tawh I-kalsuan theih mateng minam akhangto ngeilo, ngeiloding ahihi. Gentehna-in, “Ko ka’ khuavuah ??? cilel hive-ung, nang-tawh bang kisai., ” cihbangte-a kipan adoptive ngiatlohna, sawmlohna, awlmawhlohna cihte-pen minam, tualsung leh kipawlna tuamtuamte’ bincipna, kihukcipna leh haicipna ahihi.\nSir Karl Raimund Popper (28 July 1902 – 17 September 1994, Austrian and British philosopher and a professor at the London School of Economics) in banggenhiam cihleh; “True ignorance is not the absence of knowledge, but the refusal to acquire it.”\nHih kammal thupi-hi. Zomi ataangpi-pen apillo hilo, akitheihmawhbawl hizaw-a, apil hilo, akipilsak hizaw-hi. Tua kawmkaal-ah “beh, meeltheih, naaihuai, khua, khawk/kuam cbt”-tawh vaai akisaina leh thu akilaakna asiahuai zawkaanlaai ahihi. Asiapenpen-ah, mimal tung-ah kingakna ahihi. Thuguipi, thumaanthutak leh thuluan (theory) peuhmah ki-awlmawhlo, mi-khat athugen, alaaigelh zianeithu/ngaihsuttaak-hiam taklo-hiam, reasonability, objectivity, theoreticality, practicability, feasibility, rationality cbt-a kipan ngaihsut mahmah-in kinei lo-in amimal (thusung mi’ zialehtong, mimal kizopna, lungkimna/lungkimlohna cbt) etna-tawh laai kithuk, pau kidawng, cihbang vive kimu-hi.\nZomite ataangpi mimal kizopna tung-ah kinga-a, thumaan leh zawinei thuguipite awlmawh-in akineihloh man-in tuni tanpha biaknalam hitaleh, tualsung kipawlnalam hitaleh minam kipawlna-a kipan kipawlna tuamtuam-ah thupaizia leh thuguiletpi-pen mimal tung-ah kinga-in thu tung-ah kingalo ahihman-in avaangpha kipawlna a-om theilo ahihi. Mimal tung bekbek-ah akingak ziak-in aziakzuui asia-mahmah “makaai uutna” kilawhtaak-hi. Taakcing (qualify) lopi-a makaai uutna-in minam hongluah ciang-in, atung-a pulaaksa mahbang-in mimal muiituum-in kinei pah-a, pawlpi’ muiituum/ngiimna bulpi’ sang-in pawlmi ahitheizah-in hong panpihding cihlam-ah kikalsuan pah-hi.\nNgiimna/Tupna-tawh kizuui-a kalsuanna sang-in mimal khawina-tawh akikalsuan man-in kipawlna-pen kipawlna honghi nawnlo-in, kideidanna hongsuak-hi. Kideidanna pan-in kikhenna hongpiang-a, kideidanna ziak-a kikhenna-pen mimal kithulimlohna gah ahihman-in akikhen pawlte ki-el pah-hi. Ki-el ahihman-in aminpua-a pankhop nading mindeihna peuh-tawh kambek-tawh aki vaaihawmhawm hang-in a-omna ngeisa mah-ah omden lel-hi.\nKa’ neulaai-in ka’ Pa-in Biakinn hunzatna-a “gentehna taangthu tomno” honggen-pen:\n“Mi-nih guunkuang-tawh zin ding-in kipan uhhi. Zaan thapaai guunkuang hotding ahihman-in kiginkholhna-in zu vadawn uhhi. Am philphel-in guunkuang tung-ah hongkahto uh-a, anihtuak-in ‘khuavaak ma-in tun sawmni-ei’ ci-in naakpi-in hot ziahziah uh-a, haanciam mahmah uhhi. Naak hot mahmah-uh ahihman-in guunkuang-zong kingawk ziahziah, amau-zong thangah mahmah, khua-ul ziat leh vei-ah kaaikeei. Khuavaak ciang-in akiim-uh a-etleh zaan nitaak-a akipatna phual-mah nana-hi mawk-hi. Hoihtak guunkuang aveel-uh ciang-in “guunkuang khihna khau phello-a ahot-hot” ahihlam-uh phawk uh-a, “hoihtak-a aveel masakloh-uh nasa mahmah kawm-in kitawpat kiikding hongsuak-hi.” Ka’ Pa-in Pasian’ thu ahzong ei’ thangahna, kingawk ziahziah I-kisakna maanhiam khial-hiam kisittel nading agen ahihi.\nKei’ gennop-pen, Zomite khangto kisa mahmahgawp, thupha-zong angah mahmah kisagawppaat, ngam mahmah, gualbaan kisa mahmah, nasia kisa-mahmah saam vehang-in, I’ thangahna, hi I’ kisaknate, minam-zong it mahmah I’ kisaknate, pilgawp-zong I’ kisaknate, minei I’ kisaknate, zai I’ kisaknate-a kipan tulaai minam-sung tuihualpite entek taktakmah lehang azumhuai mahmah, atualniam mahmah, akihhuai mahmah, kiimlehpaam khuadaakloh-vaai mahmah ahihlam kimu thei-hi (minam gensiasia, minam itlo) hongci a-omleh lungdam-hi, banghanghiam cihleh mipihte’ haina, tualniamna ameet la-a, mipihte amawk phatphat ka’ hihloh naakpi-in angtang-in Pasian’ Min ka-phat seemseem-hi. Mihai khat pumphatphat lecin tuami akhansung gualbaan ngeilo dinghi cih Greek lungngaihsiampite’ muhna a-um kahihi. Zomite naakpi-in tualniam-a mimal tung-ah kinga timtem uhhi. “Ka’ zuihpa’ thuguilet banghiam?” cih nangawn theilo-in ami’ ziak-in sihpihngam, pumpanpihna, luangkhamngam hontang ki-om-hi.\nHih-pen ataktak-in minam itna hilo-a, mimal angsung ahihi. Ei’n makaai tutphah ngahding ahihkeileh ei’ meeltheih, ei’ naaihuai, ei’ tanau-in panmun ngahding cihna hi-a, thuguiletpi sung-ah bangkiguang cih nangawn kikancian ngeilo-hi. Ka’ khua-ah, pute’ hunlaai-in papi khat kap-a, anaupa-zong kahpih-hi. A’ u-in, “Nang bangcia kapna?” acihleh, “ka’ u’ hehna keizong heh buangding kahihteh ci-a” ci-in dawng kici-hi. Thupi mahmah-tawh akibat hang-in thupi hetlo khat hi-a, tulaai Zomite tuabang vive hisimsim-hi. A’ u a-it ahihleh a’ u’ kahna mawk kahpih zenzending hilo-in, “Banghang-a kap? Bangcihleng noptuam sakding? Bangci panpih theiding?” ci-in akahna aziak kanding, natna ahihleh anoptuam nading meek kuulmaw, zatui piak/nuh kuulmaw, siampite sap kuulmaw, khasiat ziak ahihleh akhasiatna bangcihleh daaituam theiding, cihte-a kipan aziak zong-a sepsuahna-pen azawi maan itna ahihi.\nMinam itna azawi amaan theih nading-in atung-a akhial zawite zuui nawnlo-in, minam aphatuam sakthei thutheihna, thusinna pan-a pilna tuamtuamte paammaih salo-a minam sung-ah khahkhiatding, mimal’ tung-ah kinga lo-a, thuguiletpi kician neihtheih nading, tua thugui-tawh kizuui-a sepsuah siam nading, kaal khat-zong akikhomlo kiimlehpaam’ pumphat pakding ciang mapanna tepawl teello-a, hongki mudahphial zong-in thumaanthutak-ah dinkip ngam nading, itna pan-a aluangkhial khialhna pulaakna, khialhna kiphawkna, khialhna man’ siamna-a kipan lungsim puakzia mahmah asiangtho asuah nading-a thaguipi ahi eimahmah’ mapanna leh kivakna (talent) kitheihna-in minam-pen zawimaan tak-in hong itsak thei dinghi cih kei mimal’ muhna ahihi.\nPulaaksa mahbang-in (Zomi bekbel hisaam kei-incin) biakna pawltuam (denomination) min khawng asihpihngam, tua pawltuam khatleh-khat zunko eekko-a kiko, ki-el, kineumuh kiniambawl tuamse cihte-a kipan kipawlna khatpeuh-a ki-elna khempeuh mimal tung-a kingak ziak bekbek ahihi. Tuabang mite-in agentehna-in biakna pawltuam ahihleh ama’ pawlpi upna thuguipi taktakte leh ataangthu bulpite atheilotengteng hizawsop laai-hi. Tualsung leh minam kipawlna tuamtuamte-zong tuabangmah vive hi-a, mihing ahihkeileh tua kipawlna “min” peuh-tawh adiang phangphang vive ahihi. Hihte-pen din nading ahilopi-a ding ahihman-in “sehneel tung-a inn kilam” suak-a, apuukding vive ahihi.\nEcclesiastes Laaigelhpa’ cihbang-in Leitung-pen Dawimaangpa’ Kumpigam ahihziak-hiambel theikhang-in tuhun seemseem ciang-in adiak-in Zomi boruak-ah thumaante kinawlkhiin-a, mizuau khatpen azuaupih ngam, apanpih ngam, asihpih ngam ama’ khomkhop-in khang thei-a, phungcing veve lelmawk mah-hi. Thumaanthutak (the Truth) leh thumaanna (righteousness) omlo pipi-mah “thumanna (obedience)” anei ding-in kisawlsawl bilbel laailaai! Pasian-inlah amaanlote amang (obey) ding-a hongsawllah hilo! Lungdam nading, nopsak nading, lawhcin nading-mah cici veve.\nAtaktak-in, thumaanna omlo-a lawhcinnate, hauhna leh mihauhna-pen vokpi khat khamkhii-tawh akizeem-tawh kisuun-hi. Ecclesiastes Laaigelhpa-in, “Lungdam nading bekbek angaihsunsun mi-pen mihai ahihi. Mipilte-in sihna-tawh kisai ngaihsun-hi (7.4)” acihmahbang-in eileh-ei “ahai” ngiat ding-in kipantah thapaai, tua ziak-in norms and values akici sahkhua nuntaak khuasakzia-a gamtatluheek hoihte kikhangkhaan ngeilo, kibawlpha ngeilo, hoihlam manawh ngeilo pipi-mah “hoihlam amanawh litlit, akhangto keei” bang-in kisehseh laai-hi. Na-hi!\nMimal leh angsung ahi “guunkuang khihna khau” phelkhia lopi-in minam I’ it-a, azawi maanlo ahihman-in “minam itna”-pen “namdangte muhdahna”-in kiseh ngiau-hi.\nMinam itna-pen minampihte khenkhat elna-in kizangh-hi.\nMinam itna-pen ki-aakgual khenna-in kizangh-hi.\nMinam itna-pen sum meetbawlna-in kizangh-hi.\nMinam itna-pen tutphah zonna-in kizangh-hi.\nMinam itna-pen angsung minlehpuam zonna-in kizangh-hi.\nTua ahihleh Pasian itna eleh? Tuabangmah ahihi.\nItding, azawi maan zuuiding; ngaiding, alampi maan tawnding; deihsakding, azia-om tak-a deihsakding! Tuabang ding-in Pasian-in thupha hongpia kimciat tahen! Zomi Pasian’ Thupha! Zokhai\nPrevious: Malaysia Kumpi in Facebook khakcipding cih thu gingging ta\nNext: Tulaai Leitung Thuthang Tuamtuam Updates August 9, 2014


url: =Tulaai Leitung Thuthang Tuamtuam Updates July 22,2014\nZomi Zomi Zomi\n· Zomi te ingak lah mahmah leh ithu ngetna ahi UNO I ameeng Economics and Social kipawlna ah Zomi Innkuan USA in Consultative ( Zopau in Siampu dinmun ) July 14 ni in kingah taktak ta hi hi. Tu in Zomi te Leitung minam tuamtuamte leh kipawlna lian tampi te lak ah pawlmi member nengneng hilo in Siampu dinmun ki omta ahihi. Topa aw Zomi te minam lian in ongbawl ci a ithu ngetna te Pasian in ongdawng ta a , Minam lian isuakta hi. Kawlgam Thein Sein kumpi nengneng leh mipawlkhat te Zomi omlo ci a mawh otot laai uhleh ahailam uh akipholaak hizaw ta ding hi. Amasa in eite thahaatna hang hilo ibiak Pasian in Zomi te honglamsang ahihman in I omna ciatpan Pasian minphat ciat ni. Hih bang gualzawhna ongpian theih nading a Vaaihawm ZIUSA President Pu Go Sawm Khup,Secretary Pu Dr Do Khan Khup, Dr Kham Khan Suan te leh makaai kheempeuh pahtawina ipia a Pasian in thupha ongpiaksak a Zomi te kumsawtpi ong makaih zawh nading un thu ingetsak hi. Pasian in ongbawl in Zomi a ongbawl ahihman in Zomi Vantung ah kiciamteh khin a tu in Leitung gambup kipawlna UNO ah Zomi kikhum leuleu ahihman in hisang ilungdamna alian zaw omnaailo hi.\n· Atung a thutawh kizawitawn mah in ongtungding August 27-29 nisung New York khuapi sung a om UN zumpi sung ah Zomi te thu avasung ziahziah ding leh gualzawhna pawipi avakhaam ding in Zomi makaai 10-200 kikaal vapai ziahziah ding uhhi. Pasian in Zomi te onglap saang petpet the Zomi ten UN zumpi ah zingzun vatha ziahziah tading hi. ZIUSA makaai te thusiamna tawh sapna kangah a angtang kakisa mahmah hi. Pasian lemsakna aomleh kava kihel nuam mahmah hi. Pasian minthang tawntung ta hen.Amen\nZuu Zuu Zuu\n· Tonzang khuapi ah Zuu nekhawm lawm 5 lak ah 4 te in alawmpa uh khat July 19 ni in thatlum uha, mithat mi 4 teng kiman in Falam thong ah kipuak hi. Ahang peen Zuu hilel ngeel hi. Kum 15 gualding khatpa bang anu in zuu thawlkhat luup cih limlim peen Nu le Pan Zuu dawn amuhding alau a abubu te nangawn khuasuaklo cileeng Nu in zuuluup cihpeen Zomi ten ngaihsut huai mahmah kasa hi.\n· Tukum April kha sung South Korea gam a mi 300 sisak a akibung Tembaw pi company neipai Billionaire mihaupi Yoo Byung-eun kum 74 Italy bawl khedap leh niikleh puan tamman mahmahtawh akiim apaam ah Zuthawl dimzihziah sa in Seoul khuapi pan km300 na singlangkhat ah June kha sung in asisa in kimu a ameel kitello ahihman DNA asit uhleh July 22, 2014 ni in amah ahihna kumpi ten kipsak uhhi.\n· Chin state mitawm mahmah napi in bangsep sawm uhhiam Chin Democracy party cihkhat ongpiang leuleu a, July 15 ni in Kawlgamsung a om phalna angah party khat in kawlgam kiteelna thusaipawl in phalna piata uhhi.Chin ten party 3 neita cileeng Zomi ten ee khatbek mah maw adang neihsawm, ahihkeh mi ek siaksiak sawmmaw I degree tawh servant seem a nitum sawm maw, I de gree zuaksawm ngaihsut huai Zomi Zomi Zomi …..Internet politics kisam nawnlo ataktak kisam ta ….\n· Khalkha gam Paletwa khaukiim ten gah ALP Rakhiang thautawi pawl in inn khat 10,000 ta tu laaitak khon ziahziah uh ahihman in Khalkha lamte buai thei mahmah uhhi. Kenbel navawh bang un na atding uhhi ci in la kanasak san lel hiven ALP tawh kiho theihnading athei na om uhleh ongzasak un innkhat 100,000,000 ta nadong un cihbeh nuam ing.\n· Canada gam pan ongkuankhia ahi FOF ( Forum OF Federation ) kici Federal ki ukzia hilhcian pawl in kawlgam sung mun 25 ah thugenna aneih khit uhciang July 21-23 nidong Zomi tampi te tenna Kawlpi ah thugenna neiding acih uh Kawlpi khuasung thuneite in phalnawnlo ahihman in nikhat abawlkhit uhciang July 22 ni in dinkhawl uhhi. HIh nikhat abawlnisunsun un Chin minam makaai te leh khangno tampi pai uhhi ci uhhi. Zomi te bel pailo maw minthei khalo cihkhat hituak …\n· UN Human right pan kawlgam palaaiding a kiteelthak Ms Yanghee Lee ( Korea minam ) tuni July 22, 2014 ni in Bamaw thong inn sung hawha, July 21 ni in Mitkyina khuapi pai in July 24 niciang Mandalay khuapi paiding hi. Ms Lee peen Asia mi ahihman in ama maai a sem Mr Quintana sang kawlgam thupiang amaan kanzo zawding in kilam en hi. Kawlgam amuhdan aciahni July 26 niciang Yangon vanleeng tual ah thukante tung ah gending ci uhhi.\n· Kachin gam Laiza khuapi gei aom Kachin gaaltaai mi 8,000 vaal omna mun ah July 22, 2014 ni guahtamlua in men kicim ahihmna in naupang 3 leh ulian 2 akigawm 5 si uh ahihmna in thuneite in Camp tuah in guahzu daaikaai nuai ah buai mahmah uhhi. Thungetna ah phawktek ni inaute hi\n· Leitung ah Muslim biakna zui atamteen peen na leh Democracy alianpeen thumna gam ahi Indonesia gam ah June kha ni 9 ni a President kiteel azo alel pulaakkhiatna July 22, 2014 ni in neita uha, Jakarta Major luui Mr Joko Widodo in 54% tawh gualzawhna ngah hi. Akidempih ahi Gaalkaap maangpi lui Mr Subianto in azo alel kitaangko madeuh in golhguuk paulap in lungkimlo in dinkhawl san hi. Indonesia Constitution tawh kituak in Mr Subianto in thukhenzum tunthei hi. Ahizong in mipil te genna ah Mr Subianto pen bangbang in asemzong alel limlim ci in gen uhhi. Democracy leitung alianpeen 3 na ban ah Muslim atampeen gam ahihnatawh kizui in buaina apiangkhaak ding kumpi te patau mahmah uha, gaalkaap le palik athuangthuang in khuapi sung koih zihziah uhhi.\n· July kha 17 ni a kikapkhia Malaysia vanleeng tung a tuang misiluang 200 te Russia deih tapong te kepcipna pan July 22 ni in Ukraine kumpi te ukna sung ahi Kharkiv khuapi tungta hi. Kuami kuasa cih asitding in gammi tam asumpeen Nederland gam ah puakding ci uhhi. Vanleeng taangthu keemcing Black Box peen Malaysia kumpi tung ah July 22 ni in piakhia ta uhhi. Hih vanleeng kiatna mun ah suaktatak in kuamah thukantheihna Russia deih tapong ten pianuamlo ahihman in Australia PM Julie Bishop thusun nahaang in UN Security council in suaktatak a kantheihna ding ngetna July 21 ni in bawl uhhi. US thunei te Vanleeng peen Russia deih tapong ten kapkhial hileh kilawm a Russia pan direct apaibel hihtuak kei ci uhhi. Russia deih tapong ten ko hikei ung ci in July 22 ni in nial uha, Ukraine gaalkaap kapkhialh hizawding hi hihvanleeng kiatlaaitak in Ukraine gaal vanleeng khat akiim ah leeng ci zawsop uhhi. Russia President Putin inbel hihvenleeng hang in kuaman Politics ameet laaksawm sekei un cihsan ziau hi. Misi luangte tulaaitak vanleengtung ah omta a, July 23 niciang Eindhoven khuapi Netherland gam tungta ding a gambup daaitak in hini sung omding uhhi.\n· US gamsung aom Company nasepna te ah Gay (mipalaang) te kideidan hetlo in midangte mahbang in company ten abawlnading in President Obama in July 21 ni in thupiakna nei a suaikaihna zong bawlpah hi. Amah hoh Gay hiphial hiam cihnop huai hizah a alungluut bilbel maw\n· Israel Palestine kilemnading lunggulh natawh UN General Secretary Mr Ban Ki Moon leh US Secretary of State John Kerry te Egypt gam Cairo khuapi July 21 ni in tungta uha, July 22 ni in Palestinian PM Rami Hamdallah tawh kimu khawm in July 23 niciang Israel PM Benjamin Netanyahu tawh kimu khawmding uhhi. Lawmgel ahihleh kilemding sang kikaap na nasia tektek a, July 22, 2014 nizan Israel ten vanlam tawh azialna hang un Gaza tawlam ah Palestine 15 si in Leilam ah Israel paltan 1 si hi. Ni 15 gaal kido na dung ah Tuni ciang Palestine lam misi 652, aliam 4,000 phata a Israel 30 sita uhhi. Hamas migilo te in Israel gamsung nasia tak in July 22, 2014 ni in Rocket tawh kaap uh Tel Aviv khuapi lam neh mahmah ahihman US gampan Tel Aviv khuapi Israel gam tuding vanleeng kheempeuh July 22, 2014 ni pan nai 24 sung kikhawlsak kik hi.\n· Palestine minam te agum Piantit gam Paris khuapi sung aom khangno pawlkhat in July 21 ni in Israel minamte biak in leh vanzuakna teng simgawp uh ahihman Israel minamten nalehdo in nasiatak buaina piankhit ciang Palikten Vanleengtung pan huihthautawh kaap in khenkhamzo uhhi.\n· Philippine gam ah mihing 94 that in China gam ah 38 agawh khitciang Typhoon huihpi in Vietnam gam July 22 ni in nasiatak in nawksuk leuleu a, mi 11 si in tampi mangthang ci in Vietnam thuthang te in taangkokhia uhhi. Kawlgam lam ah ongleet in NYpidaw teng zialleh cihkhawng ngaihsun dandan kha hang ee\n· China ten zong US te nawlkhin ahi South American gamteng ongbannawk a, July 22 ni in China President Xi Yinping Cuba gam ongtung ngawngaw ta hi. July 20 ni in Argentina tawh $11b tawh kizopding thukimna nei uha, July 22, 2014 ni in Venezuela tawh $4b tawh kizopding thukimna nei leuleu uhhi. Brazil, India,Russia ,South Africa tawhlah nasepkhopding $45m thukimkhin laai tun Cuba tawh hileh USA saang leitung ah ahaatzaw gam ongsuakmaiding hi leh kilawmta hi. Vun kaangte Vunsan ten ukding acih hipianpian ta ei…, Zomi hanciam\n· Leitungbup AIDS natna encik pawl in 2014 Khawmpi Australia gam Zomi te khuapi ahi Melbourne khuapi ah July 20 ni kipanding hipan Malaysia vanleeng kiatung ah makaai pawlkhat simawk ahihman July 23 ni in kipan theipan a US President lui Mr Clinton in thukonghona leh misite zahtaakpiakna nei hi. Kawlgam panzong palaai pawlkhat paining uha, Leitung ah miten AIDS natna koicih leeng beiding acihlaaitak un, Kawlgam palaaite AIDS natna veite zatuiding kuan ongpiading ci in khuakha giaugiau laaimawk uhhi.


url: =Mihoih sumbuk ngakpa leh US nupi khatin a suai a zuakna thu :: ZOMI DAILY\nposted on 13 August 2016 at 9:44 am Lomkholna: News, Thangkhanlian, World\nHih tangthu pen tangthu phuahtawm hilo a, Dallas, US a ta nih a nei nupi khat, Mona kici tunga thupiang ahi hi.\nSum leh paai hamsat luat manin Dallas khuapi sunga Siddique kici suai (jewels) zuakna ah a tapa leh a tanu tonpih in, a neih lak panin a manpha pen ahi a nu’ piak suai khi zuak dingin va pai uh hi. Siddique Jewelry sumbuk ngakpa Ayesh kicipa kiangah a suai zuak dingin va lut uh hi.\nAyesh in, “Bang zuak nuam na hi hiam?” ci-in na dong hi. Mona in, Ka sum khempeuh bei a, kha sum lah kha kik mateng ngah lo ding ka hih manin sum kisam luat manin hih ka it mahmah ka khi zuak dinga hong pai ka hi hi,” ci-in dawng hi.\nAyesh in, “Sum na kisam luat manin hih hong zuak sawm takpi mah na hiam?” ci-in dong kik hi. Mona in, “He, hih khi pen ka nu’n a itna lahna dinga hong piak hi a, ka it mahmah hangin buaina lianpi nei ka hih manin tua vai ka sian’sakna heihna dingin ka zuak loh phamawh hi,” ci-in dawng kik hi.\nAyesh in tua khi lim takin veel pha a, lamet lohpi in a khi man zah dinga kilawm sum Mona pia in, “Hih pen deihsakna lianpi tawh hong kipia hi ci na hih manin la kik in,” ci-in a khi zong pia kik hi. Mona in a nolh hangin Ayesh in itna takpi tawh pia kik teitei ahih manin lungdam takin sang kik hi. Mona’ khi a piak kik in Ayesh in hih bangin gen thuah lai hi. “Ka fon nambat zong ciamteh in la (a fon nambat a piak kawm in), kisapna na neih peuhpeuh hun ciangun hong zasak in,” a cih banah Mona’ tapa kiangah, ” Na nu limtakin na kem in tangvalno aw,” ci-in thapia sawnsawn lai hi.\nHih sumbuk ngak mihoihpa pen Syria mi, Dallas khuapi a teng ahi hi.\nHih thupiang khempeuh CCTV in na record a, “America for Arabs” kici Facebook Page ah August 6, 2016 in kikhahkhia a, million 9.5 in hih thupiang CCTV video en ta hi.\n# Hih sumbuk ngak mihoihpa pen Syria mi Dallas khuapi a teng Ayesh kici ahi hi.\nItna takpi leh mi dangte khualna leh hehpihna tawh a kism in, tua na hoih kisemkhia pen mi khempeuh in lundam takin sangin itna lahna tawh midang tungah a thuk kik ciangin hazatna leh huatna tungah hoihna gualzo den hi.\nMIDANGTE KHUALNA, ITNA LEH HEHPIHNA MAH THUPI HI\nHong itte bek na it leh bang phat tuamna om ding a hiam?\nNa lawm itte bek na it leh mi mawkmawkte na kilamdang kei hi.\n“Ahi zongin ke’n note kiangah kong genin-ah: Na galte uh na it unla, no hong bawlsiate a dingin thu na ngetsak un”. (Matthai 5:44)\n[A tangthu pen THE LOGICAL INDIAN panin hong kitei hi a, a min tuangsak lo uh hi. A commentna ah hih thupiang a tel khatin a minte uh a genna panin a minte uh kong laksawn ahi hi).\nHih thupiang khempeuh CCTV video na muhnop leh hih link mek in LINK >>>\nThang Khen Lian\nPrevious: Sul Hong Hei Kik in Maw ~ Duang Vul\nNext: ZAM Thupuak :: 14 August 2016


url: =Nahum 1 (Nahum 1)\nNahum Laibu sia Israelte ii a tang ngal le ama a nengcip ngal ahi Assyriate ii khuapi Nineveh khua bona phawna taw a phua la ahi hi. BC kum zasim sali bo kuan Nineveh khuapi bona sia ngam khat ii a kiphatsakna hang le a ngitlona hangin a tungah Pathian ii thukhenna hi, ci in kimu hi.\nNineveh tung thukhenna 1:1-15\nNineveh khua bona 2:1-3:19\n1Hi thu in Nineveh khua taw kisai thu hi a, Elkosh khua mi Nahum ii mu kholna khat tepteena ahi hi. *1:1-3:19 Is 10:5-34; 14:24-27; Zep 2:13-15.\nNineveh tungah TOPA ii Thin uukna\n2TOPA Pathian in ama a demte kuama dual ngawl hi;\nama in ama a langpante daan pia hi.\nA thin uukna taw amate thuh kik hi.\n3TOPA thin uuk memeang ngawl a,\nahizong ama vaanglian in\na khialte daan pia ngawlin thasua ngei ngawl hi.\nTOPA paina ah suangval va a;\nMeeite sia a peang taw a siina pan leivui khute ahi hi!\n4Ama in tuipi thupia a, tuipi kang hi!\nAma in ngunte ko ngiungeu sak hi.\nBashan lote kocip in,\nCarmel Mual sia a puang suak in,\ntaciang Lebanon paakte vul hi.\n5TOPA mai ah mual pi te liing a;\nama mai ah mualnote tuitham hi.\nTOPA a kilangh ciang leitung kithing a;\nleitung le a mite theampo liing hi.\n6Ama thin uuk ciang akua in thuak zo tu ziam?\nA lauhuai mama a thin uukna akua in thuak zo tu ziam?\nA thin uukna meikuang buak suk a;\nsuangtumpuite ama maiah leivui suak tu in tamtham hi.\n7TOPA pha hi;\nngimna hun sungah a mite sungsia hi.\nAma kung a zuante ama in keamthiam hi.\n8Ngalhawk lian khat bangin a ngalte sucip siat a;\nama a langpante thina sungah puak hi.\n9TOPA langpan in\nbang vawt sawm nu ziam?\nAma in no hong susia tu hi.\nKuama in khatvei kaan ama nalh ngawl hi.\n10Lingngui kivialte le taangphaw\nko bangin nang hong kihaltum tu hi.\n11Nineveh awng, ngitlona taw kidim TOPA vawtsiat a sawm mihing khat nang kung pan hong pai hi. 12Hisia in a mi Israelte tungah TOPA ii son sia ahi hi. “Assyriate hat in mihing tam kale amate kisusiacip in, bo tu hi. Ka mite awng, note in kong thuak sak a, ahizong tabangin kong thuak sak kik batu hi. 13Tu in note tungah Assyriate vaangletna ka bo sak tu a, hong kiheenna thikkhaute ka sutan tu hi,” ci hi.\n14Hisia in Assyriate taw kisai TOPA thutanna ahi hi: “Amate min zomto tu in amate in suan le paal nei ngawl tu hi. Amate pathiante ii biakinnte sungah a om milimte ka sutham tu hi. Assyriate atu in thaankuul khat ka vawt khol tu hi- amate a nungta tu in kilawm ngawl uh hi,” ci hi. *1:15 Is 52:7.\n15En vun, thupha puak kamtai khat mualtung tawnin hong pai hi! Ama in zawna taangko tu in hong pai ahi hi! Judah mite awng, na poaipi khaam vun a, Pathian tung ah ciliap huai takin, piak kik tu na kamciam sate pia vun. Mingilote in na ngam uh hong sim ngei nawn ngawl tu hi. Amate sia kilal sak diipdeap zo hi!


url: =Itna bucing (Margarete Gawtier) Part 4 :: ZOMI DAILY\nposted on 20 January 2016 at 7:00 am UTC+9:30 Lomkholna: Article, ZomiQuavadis\nTuabang thu peuh ka ngaihsut sut laitakin ka kitheihpih ka lawmpa Ferry akici a kamtam sim khat ka geiah hong tusuk, hong tutsuk lian leh hong hopah takpi hi. “Koilam enen na hia, nungak lunglut huai khat mu na hia lawm?” hong cih kawmin ka etna lam aman zong ento pah lian hi. Ka muh uh kibang lian ahihman in ka lawmpa in kei hong en leuleu a “Lawm aw nang huanu a ngaih et nei ta, a hem et?” ciin hong dong leuleu hi.\nKam tam simsim ka cihpen a himah hi, ka dawnkik ma in thu nihvei hong dong kik man khin liang hi. “Hualai a nungaknu leh a kikholhpihnu kum tampi tak kikhai leh kilawm sa ka hih mana a en hi mah ing e, nang thei ngei na hia Ferry?”\n“Thei lua e maw khai, amaute pawl thei kei leng kua thei nawn ding. Mikim in thei lel incia, aizong mikimin ngah zo lo bek a maw lawm”hong cileuleu hi.\nTua thu, ka lawmpa hong dawnna ka zak ciangin ka lungtang teipak tawh sut zahin hong na a, thei nai lo naping muh pheta hizah a ka it leh ka khual, ka don mahmah nungak khat pen ka lawmpa gendan ta abat leh numei kizuakte laka khat na himawk cihna hi a, tua in ka lungtang hong sukkhak dan pen kambek tawh gen zawh ding hi peuhmah lo hi.Hih thu ka zak ciangin nidanga laibu sunga ka simngei tangthu khat ka phawk pah hi. Tua tangthu sungah tangval khat in lam a siauh leh nungak melhoih lua khat mu hi.\nHoihsa lua ahihman in nungzuih pah hi. A zuih kawmkawm in a lungsim sungah thu tampi tak ngaihsun hi.” Hih nungaknu peuhmah bel kei a hizen leh, ka lawmnu hizen leh, ka zi hizen leh a zingciang ka sipah ding a hiphial zongin ut lel ingh. Kendangah lengsuk inla cidama nong kileh kik leh hih nungaknu ngah ding hiteh hong kici lezong nial ngam lo ding hing..” cizah dongin hih nungaknu pen a muh phetin sihngaih pah lian mawk hi.\nA zuihzuih nungaknu in a lampai kawma aniiktual vuikhu in anitsak ding lau a alemtoh teh a tangai kang hit het, nahtang laingek abang zawzen a muh sawnsawn ciangin lawp semsem hi. A sawt simkhat khit teh nungaknu hong nunghei in tangvalpa khiangah “Lawm aw nong lunggulh takpi leh hong zuisuak in, kei pen tam kiman sak peuhmah lo hing. Na kep zahzah tawh lungkim ding kai maw.. ” na cimawk hi.\nTualian leh tangvalpa pen a gonggaw bang pah lian a, a ngaih mahmah nungaknu, a zuihzuih nungaknu pen numei kizuak na hi gige mawk cih a tel ciangin lamdang sa lua, um zo lo lua, na sa lua ahihman in zuisuak ngam lo in khitui naptui tawh innlam zuanin nunghei kik hi. Tuapa tawh kibang ka kisa lua hi.\nKa lawmpa liangko bengin, “lawm aw huanu tawh hong introduce dih pak zalzal ve.” ka cileh ka lawmpa pen hong thukim lua pah bilbel hi. ” Kalaisai lawm, na ut nak leh pai o paito pah ni maw. Ahizong ama kiang na tunteh na omdan na laih keei kul lo hi. Hih ih lawmnu pen milian, mihau leh kumpipa tanu na sak leh khial mahmah ding hi teh. Tua ahihmanin na omdan ngeina, na hona ding kammalte nadongin deih na tel luat leh hong nuihsan ziau lel ding ai maw…” hong ci sawnsawn lai hi.Nuvaw dah mah sing e cikawmkawm in ka kizuito pah uh hi.\nKa nungak muhnopnu kiang ka tun uhciangin ka lawmpa tawh na kithei lua takpi uh hi. Ka lawmpa hong pau masa pah lian a, “Alasa nungakte no tuni na tung baih ve uh cia. Hih kong tawnpih ka lawmpa pen Arman Duval hi ei maw, amin na ciapteh nop kei vualeh zong no thu hi lel ei…” ciin ciamnuih hong bawlpah ziah ziah hi. Ka Film et ding uh kipan nai lo banah a endingte tutna zong dim nai lo ahihmanin nuam takin ka kiho thei uh hi.\nTuabanga ka lawmpa in hong introduce laitakin kei amaulam ah zahtakna piakna in ka kunphei hi, tua khit ciangin Margarete keilam hong nga a, hong maitai in hong hoding ka sak leh ka lawmpa na hozaw hi. ” Hey Ferry nanglekei i kimuh nakleh nong leisak dinga kong vaikhak den lenggah umkeute thohkhat nong tawi na? Nong tawi keileh nawh taka na lei pah kul inciai..” cisuk ziau hi. Amaupen kimaingap khin lua uh ahihmanin Ferry zong paulo phun loin maitai takin pusuak pah vingveng hi.\nFerry a hodanin kei hong holeh bel nuam het lo ding hing, ahizong tudong ong honai lo ahihman in ka lungsim na mahmah hi. A lawmnu tawh hong en uh a, hong nuihsan uh hi. Kisuang lua ka hihmanin ka omdan ding zong ka thei kei a, ka nuai vang leh ka ut mahmah hi. Ka bilbang meiam hong bang seisai a, ka maibang hong san in ka cikhong lingzo liang hi.\nTuabang a ka om hong muh uh ciangin anuih uh za semsem sawnsawn hi. Maizum leh hehna tawh ka kidim hi. “Nungakte aw utbanga nong bawl dingun kei hilai ah hong kitah kha himawk ingin khial mahmah ing ei maw.” cileh pusuak ka thuah pah hi. Lampi ah Ferry tawh ka kituak uh a, hovet lo in ka paisan ziau hi. Lawmpa’n bel hong nung et vangvang sam hi. Tua laitak lianin tangval tei mel lo khat in hong nawk kha lian lehbel thuak zen ding hiven!!! Tuabang kawmkal pan Margarete-te lawmta nuihna aw ka za zo ciauciau lai hi…. (saulai hi) Francis Lamthang\nPrevious: Zongeina tawh kipawl in ihtheih ihkanding thute\nNext: Thai ah Bomb akizom in nihvei puakkham, mi 1 si, 8 liam


url: =America Pawlpi liante’ thu ~ Pu Thangboi :: ZOMI DAILY\nposted on 14 September 2018 at 5:44 pm Lomkholna: Biakna, News, Thangboi\nPawlpi Lian Akhiatna\nHartford Institute for Religion Research (HIRR) te’ ciaptehna ah “Pawlpi Lian (Megachurch) cihpen nipi ni akikhawm mi 2,000 pan atungsiah aphate ci hi. Kikhawm mi 10,000 pan atungsiahte bel Gigachurch aci zong om hi. 2017 kum in America ah RC kihel lo mi 2,000 pan atungsiah kikhopna megachurch 1,300 val om ci hi. 10,000 pan atungsiah kikhopna Gigachurch pen 50 val om ci hi.\nRC pawlpi bel mi 2,000 pan atungsiah akikhopna pawlpi 3,000 val om ci hi. RC pawlpi lak ah Coppell, Texas a om St Ann Pawlpi ah pawlpi mi tul 30 dektak om ahih man in RC sung ah agolpen hikha ding ci uh hi. America ah RC pawlpi mi atampen hi. Tutung America Pawlpi Liante’ Thu ah RC ahilo teng i thu akisut ding ahi hi.\nMegachurch Tamna leh Tawmna State\nMegachurch tampenna state pen California hi. Pawlpi lian 219 pha hi. Anihna Texas ah pawlpi lian 207 om a, athumna Florida ah pawlpi lian 120 om hi. Pawlpi lian atawmpenna state pen South Dakota leh Wyoming state te hi. Pawlpi lian 1 tuak bek om hi. Hih pawlpi liante atamzaw 1955 kum khit a kiphuan vive hi.\nMi 16,000 Pan Atungsiah\nNipi ni kikhawm mi 16,000 pan atungsiah apha pawlpi lian 25 om hi. Alian penpen Houston, Texas a om Lakewood Church hi. Kikhawm mi 40,000 val phaden ci hi. Hih pawlpi lianpen 25 sung ah pawlpi deidanna aneilo (non-demominational) pawlpi 13 pha hi. Southern Baptist Convention tawh akizom pawlpi 4 pha hi. Calvary Churches tawh akizom pawlpi 2 om hi. AG pawlpi 1 om hi. Tualo te’n a pawlpi uh gen selo uh hi.\nHih pawlpi lian 25 amakaih pastor te ahi nemnum khat zong omlo hi. Thugen siam tek mahmah uh a, mi tawh kipawl thei in, atei setset vive ahi uh hi. Tua lak ah atuampian deuh:\nAmah pen laibu minthang mahmah ahi “Purpose Driven Life (Zolai in Ngimna Tawsawn Nuntakna kici)” pen abawl khia pa hi. Ama’ pawlpi min pen Saddleback Church kici a Lake Forest, California State ah om hi. Pawlpi lian 25 lak ah a 11 na hi. Nipi ni kikhawm mi 20,000 val phaden ci hi. 2009 kum Obama in kumpi tokhom aluah ni in thu angetsak pa hi.\nKum 26 aphak kum ahi February 5, 2006 ni in Matthews, North Carolina ah Elevation Church pawlpi kipan hi. A pawlpi nawh khan lua mahmah ahih man in lamdang kisa mahmah hi. Amah pen laigelh asiam ban ah la phuah zong siam mahmah hi. New York Times i best-selling author zong hingei hi. Laibu tampi gelh a tua lak ah “Sun Stand Still” cih laibu minthang pen zong kihel hi. Pawlpi lian 25 lak ah a 9 na hi. A pawlpi ah nipi ni kikhawm mi 20,000 val den ci hi.\n(Kikhawm mimal phazahte bel mun khat a kikhawm khawm uh hilo a, pawlpi kibang mun tuamtuam ah akikhawm teng kigawm hi).\nHih pawlpi liante sung ah biakpiakna la sak ciang in galkapte dan in tanglo in ding gemgam kawm sa leh kiim leh paam en guauguau kawmsa in la asa kuamah omlo hi. Suakta tak in khutlaam nuam te’n laam, mitsi nuamte mitsi, khukdin nuamte khukdin in biakpiakna la sa ziahziah uh hi. Music zong akim in tum ziahziah napi uh avek in kiza sialsial hi. Angaih tuam deuh omlo hi. Biakpiak kipatma in guitar taih nemnum khawng aging tuamtuam khawng omlo hi. Biakinn sung lutma in coffee leh moh ih duh leh nektheih in kikoih a, biakinn sung peuhmah ah bang mah nek ding phal vetlo uh hi. Man zaih a ki lehleh zong omlo hi. Naupang kap zong omlo. Ataii seesuu zong omlo hi.\nSumpi Don Zia\nSumpi don ciang in gual khat ah khatta in dong lian uh ahih man in manlang mahmah hi. Sumpi ap sung lasa cih zong om manlo hi. Pawlkhat in bel dong zong dong vetlo uh hi. Alutna kong gei ah sumpi khiatna ding bung koih uh a, tuah khiat ziau ahi hi. Sehsuah lai-ip zong om pah hi. Online pan zong khia uh hi. Sehsuah man uh ahih man un pawlpi lah hau amau lah hau mahmah uh hi.\nHun uk (chair person) cih bang omlo hi. Aban aban in kisapsap ki meihset (introduce) thapaai cih bang omlo in dingto setset uh hi. Music tumdingte ahi zong powerpoint te ahi zong khat zong ngak kul peuhmah lo in kiging sa in om sitset uh hi.\nHun Zat Dan\nPawlpi lian ahih man in khatvei kikhop tawh pawlpi miteng tazo mahmah lo ahih man in khen 3 bang in kikhen uh hi. Zingsang lam, sun lam, nitak lam, cihbang in thumvei bang kikhawm uh hi. Akikhawm mi akibat loh hang pulpit tung a teng bel kibang paisuak hi. Lasak ding thugen ding teng akibang sitset ahi hi. Thugen te’n aciamnuih gen nangawn uh kibang sak sitset uh hi. Teci pang cih bang omlo hi. Hun man in kipan lian uh a hun man in tawp lian uh hi. Pastor pa’n athugen zah ding ahun ciangtan sa ahi hi. Ama’ muhtheih ding in a hun ngahzah naipi khat tawh kisuang in damdam in kiam suksuk hi. Ahun abei a akhawl tuan kei leh athugen khit a kisa ding la pen pansuk lel uh hi. Hih pawlpi liante’ pastor te atamzaw in vanleng nei lel uh ahih man in nipi ni mun tuamtuam ah ama’ vanleng tawh leng kawikawi a hun zang zong om hi.\nAmerica ah RC Siampite leh Pastor te’ kum khat sumlut pen atamzaw $30,000 – 45,000 kikal hi. Ahi zong in atung a ih gen megachurch te’ pastor te’ khasum pen tam tuak mahmah hi. America a Pasian’ nasem ahaupen mi 8 lak ah 2 pen pawlpi lianpen 25 te’ pastor te hi. Ahau pen mi 8 lak ah akhatna Kenneth Copeland hi. $ 760 million bang anei ding in ki lam en hi. Fort Worth, Dallas, Texas a aomna a inn bekbek zong $ 6 million manh ci hi. Pawlpi lianpen 25 lak ah akhatna ahi Lakewood Church te’ pastor ahi Joe Osteen zong ahaupen mi 8 lak ah a lina ngah hi. $ 40 million bang nei ding in ki lam en hi. A inn bekbek zong $ 10.5 million manh hi. Rick Warren in bel a sagihna ngah hi. $ 25 million nei ding in ki lam en hi. Ama’n bel “Ka mawtaw pen kum 12 a upa ta ford mawtaw hi, hih ka inn ah zong ka om zawh kum 22 pha khin, ka nai zong Wal Mart a kalei hi e, vanleng gen loh gunkuang nangawn nei keng” cingei hi.\nSenior pastor atamzaw te’n nipi ni thugen ding teng buplak uh hi. Thum vei bang akibang sitset a thugen pen baih hetlo ci hi. Tua lo ama’ khutnuai a assistant/associate pastor te’n bel mopawi vai leh sivui vai khawng atuam tek in latek uh hi. Mun khempeuh ah senior pastor bekbek kipeii alal kawikawi cih omlo hi. Nasep hawm dimdiam uh hi. A tamzaw in Board of Directors (or) Executive Board/Directors nei uh a tua te’n pawlpi vai khempeuh van uh hi.\nPawlpi sung a nasep kisamte zon sak, naupang sangkah nailote pantah uh (anu leh apa’ ading vanzang tuam mahmah), nupa kikal leh innkuan sung buaina tuamtuam te avan ngiat om, pitek putek te avan ngiat om, cimawh genthei huhna kisamte huh ngiatngiat, khuasung ah zong huhna piaktheih bang pia, media lamte zong nasep tam mahmah, gamsung mun tuamtuam leh gamdang dong ah mission sem, cih bang khawng hi. Pilna lam thupi sak mahmah uh. Tua hi in nipi ni sim apiangthak leh pawl lutthak om ziahziah den lel hi. Apiangthakte follow-up bawl pah lianlian lai uh hi.\nHih bang laite kong gelh ciang in theipen ding kaih teh cihna hi zenzen lo a, Zolai in ka simkhak ngeilohte agelh zel kahi zaw hi. Zomite’ makaih megachurch asuak kuankuan leh asuak khin phial ta pawlpi zong kawlgam leh America ah om ta ahih man in kigin kholhna tawm beek apian a leh hih lai ka gelh khak ka lungkim mahmah ding hi.\nPawlpi ih cih pen Pasian’ min tawh kipawlna leh nasepna ahih man in Pasian mah dot ngiatngait huai kasa hi. Pasian’ sawlna omlopi in pawlpi khawng mawk phuat hetloh ding ahi hi. Hoihsakna leh lawpna lel tawh akiphuan pawlpi abei khin zong tam mahmah a, abei lai ding zong tam mahmah hi. Zomi te’n vai thupi khat ih sawm sim in Pasian mah dongh ngiatngiat leng khialhna tawm pen in ka um hi. Lai nong simsak lungdam mahmah ing, Note’ itna sung ah (Mung Laan Thang) Tawmvei, Denver, CO, USA September 13, 2018\nPrevious: England gam le Pawlpi tangthu atom & Bloody Mary thu ~ Peter Suumpi\nNext: Pasian mite sukha ken ~ Tdkhen


url: = Tu in Jesu um ta ka hih manin bang sem ding ka hi hiam?\nTu in Jesu um ta ka hih manin bang sem ding ka hi hiam?\nHong lungdam pih ing! Nangin nuntak kikhel na khentatna a nei khin na hihi. “Tu-in bang ka sem ding hiam? Keimah in Pasian tawh in koibangin ton khawm dingka hi hiam?” ci-in na dong thei kha ding hi. Laisiangtho sunga, a om hih a nuai a thu nga te-in Lam honglak ding hi. Pasian tawh naton khop na sungah dotnop na neih leh www.GotQuestions.org/Chin/Tiddim na en in.\n1. Gupna thu thei na hih lam ki thei-in.\nIJohn. 5:13 na sungah, “ Hih thute note kiangah ka hongngen hi. Pasian Tapa a um mi khempeuh te-in tawntung nuntakna ngah a hih na a ki thei ding uh hi” a ci hi. Gupna thu ih theih ding Pasian in hong deih hi. Eite pen tatsa ih hih lam ih ki theih tel ding Pasian in hong deih hi. Gupkhiatna ngah theih na ding lampi tawm khat ki kumsuk lai ni.\n(a)\tEite pen mawh nei te ih hi hi. Ih sep na khempeuh te hangin Pasian lungtang na hi (Rom. 3:23).\n(b)\tIh mawhna te hangin eite in Pasian tawh tawn tung kikhen na ahi thukhen na a thuak dingte ih hihi (Rom. 6:23).\n(c)\tIh mawhna thaman hongloh sak dingin Jesu pen Singlamteh tungah hongsi hi (Rom.5:8, IICorin.5:21). Jesu pen eite tangding in sihna hong thuak a, ih thuak ding thukhen na khempeuh hong lakkhiat sak hi. Jesu ih thawhkikna in aman sihna pen ih mawhna hongsawp siang a hih lam hongthei sak hi.\n(d)\tJesu um a asang te, amah pen kei tang dingin si hi ci-in a um te tungah Pasian in mawhmaisak na leh gupkhiat na a pia hi. (John.3:16; Rom. 5:1; Rom.8:1).\nHih thu pen gupkhiat na ngah theih na ding a, aki genthu a hihi. Jesu Khazih pen gumpa leh topa a na san leh hotkhiat na a ngah na hihi. Na mawh na khempeuh te hong ki maisak in Pasian in nang hong mangngilh lo a zong hongnusia ngei kei ding hi (Rom.8:38-39; Mate.28:20). Jesu Khazih sungah na ngah gupna pen bit/muanhuai a hih lam thei in (John. 10:28-29). Jesu bek gumpa in sang a um te in vantungah Pasian tawh a tawntung in a mang kahwm ding a hihi!\n2. Laisiangtho a hilh pawl pi zongin.\nPawlpi ih cih in a ki lam biakinn hi ci-in ngiah sun kei in. Pawlpi ih cih in mihingte a hi hi. Jesu Khazih sungah thu-um mite pum khat suak a, biak piak na a neih khop na pen a thupi penpen a hihi. Hih pen Pawlpi ih a deihna bul pi zong a hihi. Tu in nang pen Jesu Khazih gumpa in sang khin na hih manin na kiim na paam a om Laisiangtho tawh a ki tuak pawlpi zong in la, pawlpi kem siapa kiangah lut khuan ngen in. Pawlpi kem siapa kiangah Jesu Khazih ugmpa in nasan lam ki thei sak in.\nPawlpi hih na ih a nih na deihna bul pi in Laisiangtho hilh ding a hihi. Na nuntak na dingin Pasian hong hilh thute na zat toh theih na dingin na sin ding ki sam hi. Christian nuntak na sungah ngual zawh na leh vangliatna na ngah theih na ding tawhtang in Laisiangtho theih tel na in na a hihi. IITimothy 3:16-17 na sungah, “ Laisiangtho kammal khem peuh te pen Pasian hu mop a hih manin , thuhilhna, mawhna pulakna, kipuah phatna leh thuman thutak sinna ah a ki zang a hihi. Laisiangtho kammal bek tawh in Pasian mi-in na hoih a sem dingin aki puah pha thei bek a hihi”.\nPawlpi ih a thumna a deihna in biakpiak na a hihi. Biakpiak na ih cih in Pasian ih hong sep sak nate hang in ama tungah lungdam koh na a hihi. Pasian in eite hong hon khia hi. Pasian in eite hongit hi. Pasian in ih ki sap n ate hong sik hi. Pasian in lam honghilh in hong makaih hi. Tua hong sepsak n ate hangin lungdam lo in om thei mawk ding ih hi hiam? Pasian pen siangtho hi. It na tawh ki dim hi. Hehpihna nei hi. Lainatnatawh ki dim hi. Mangmuhna. 4:11 na sungah, “ Aw vanglian Pasian,nangmah in na khem peuh na bawl khin zo hi. Aki bawl n ate pen nang deih bang hi a, nang ma bawl a hihi. Tua a hih manin nangmah in phatna leh pahtawi na piak dingin na ki lawm hi a cih khit ciangin biakna tau nuai ah a lukhu te a koih uh hi.”\n3. Pasian tawh kihona hun la den in.\nNisim a Pasian tawh kiho theihna dingin hunlakna pen thupi mahmah hi. Mipawl khat te in “gamdai hun” na ci uh hi. Pawl khat te leuleu in “biakpaik hun” ci uh hi. Bang hang hiam cih leh hih hun pen Pasian tawh ki ho hun ahih man a hihi. Mipawl khat te ih hih Pasian tawh ki ho hun pen zingsang lam in zang uh a, pawl khat te leuleu in nitak lam in a zang uh hi. Hih Pasian tawhki ho hun pen na ut bangbang in ki sam thei a zong na ut hun mah in na nei thei hi. A thupi penpen ah Pasian tawh hun na lak den ding a hihi. Pasian tawh koibangin hun hongla sak thei a hi hiam?\n(a)\tThunget na. Thungetna ih cih pen Pasian tawh ki ho na a hihi. Ih dieh ih sap na leh ih haksatna teng Pasian tungah ap na a hihi. Khalam pil na leh ama panpih na ih ngah theih na ding in Pasian tungah huh nget na ahihi. Ih ki sap n ate aman hongsik na ding in Pasian tungah ap na zong a hihi. Pasian tungah na it na zah leh ama bawl sa na te hoih hi ci a ama tung ah ih ngen na zong a hihi. Hih dan a sepna pen thunget na a hihi.\n(b)\tLaisiangtho simna. Biak inn ah a hi zong, Sunday school ah a hi zong, Laisiangtho ki hilh n ate ah ahi zong Laisiangtho kihilh nate na ngiah khit ciangin nang leh nang in Laisiangtho na sim ding a hihi. A ngualzo Christian nuntak na tawh na kal suan theih na ding a aki sam thu khempeuh te Laisiangtho sungah om hi. Pilvang tak a khensatna ih neih theih na ding ahi zong, Pasian deih na ih theih theih na ding a hi zong, midang te kiangah Pasian na ih sep dan ding ahi zong, Kha lam ah ih khan toh theih na ding a hizong Laisiangtho sungah om hi. Laisiangtho pen eite a dingin Pasian kammal a hihi. Pasian ih lungkim sak theih na ding leh ih sepna te hangin alungdam theih na ding in ih nuntak zia ding tawh ki sai Pasian hong lam lah na pen Laisiangtho a hihi.\n4. Na kha khantohna dingin hong huh thei dingte tawh ki thuah in.\nICorin. 15:33 na sungah, “ Ki ma kaih khial sak kei-in. Mihoih lote tawh na ki thuah leh na ngam tatna hoih teng kisia mang ding hi” a ci hi. Laisiangtho sungah “mihoihlo” te na siatak a ih ki dop ding hong ngen hi. Tua mihoih lote tawh ki thuah khop na in amau na sep hoihlo te hangin ei zong mawhna ki bawl kha thei hi. Ih kiim ih paam a mihoih lo te hangin ih nuntakna “sia mang” thei lai hi. Tua a hih manin Pasian a it a, ama tungah a ki ap te tawh ih ki pawl khop ding thupi mahmah hi.\nNa om na pawlpi ah nang hong huh zo ding leh tha hongpia zo ding mi khat a hih kei leh mi nih bang na zongin (Hebia.3:13; 10:24). Gamdai hun na lakna a hizong, na na sepna te a hi zong, Pasian tawh na nuntak nate pen na lawm te in hong theih pih na dingin gen in. Amau zong tua dan mah in a nuntak theihna dingin hanthawn in. Jesu pen gumpa leh topa in a sang nai lo na lawm te tawh ki thuah nawn kei-in a cih na hi lo hi. Amau zong lawm bawl in la it in. Jesu in na nun takna hongkhel a hih lam amau te thei sak inla, abeisa hun a na zat ngei te tu in zang thei nawn lo na hih lam amau te thei sak in. Jesu thu amau te tawh ki kup theih nang hun na ngah na ding Pasian kiangah thu ngen in.\n5. Tuiphum in.\nMitam pi takte in tuiphum na tawh ki sai in san khialh na tampi tak nei uh hi. “Baptize” ih a khiatna pen tui sungah ki phum suk a cih nopna a hihi. Tui phumna pen Khazih gumpa a sang na hih na leh ama nungzui ding in khensat na hih na mipi te mai ah lah na a hihi. Tui sungah kiphum suk na in Khazih tawh ki vui khawm a cih nop na ahihi. Tuisung pan thawhto kik na in Khazih ih thawh kik na a gen nop na ahihi. Kitui phum na in Jesu ih sihna, ki vuina, leh a thawh kikna pulak nopna a hihi.\nAhi zongin kituiphum na tawh in gupna ki ngah lo hi. Ki tuiphum na hang in zong na mawh nate hongsawp siang lo ding hi. Ki tuiphum na in thu manna lah na ahihi. Khazih hang bek in gupna ngah ing ci a mipi te mai- ah lah na a hihi. Kitui phum na in thupi mahmah hi . Bang hang hiam cih leh hih pen thuman na ih kal masa a hihi. Khazih um ing ci a lah na zong hi a, ama tungah ih ki ap na zong a hihi. Nang pen tuiphum na la dingin ki nging sa in na om leh pawlpi kem sia khat peuhpeuh tungah tuiphum nuam ing ci a na ngen ding a hi hi.


url: =Kei Taw Kisai Bo | Siyin Chin Baptist Church\nFiled Under The Siyin Baptist\nTopa sia ngumpa hunpa in kisaang kium kasap nisim ih nuntakna ah Topa deina bang kal ih suanla tek hi. Nipi ni syate ii hong hanthotna ih ngai laitak ih lungtho a, Tapidaw nuntakzia bang ngamtat tu ma kipan miaimuai kaleang a ngei tengma kingei veve hi.\nKawlngam mun tatuam ah ih thuak “Namthuam” “Zinliing” “Mincimh” “Meikaang” “Cimaw” ci bang huu ngetna hong pai ciang kei thintoi phit tu hi bo, a kilawm zaw om, ka mealheak a cimaw ka huu tu tam mama kici nuam tha thei hi. Ahitazong “zunam tangthu” ka zaak sia no zongh hong hawm kik nuam ing.\nThaang kisia Zunam Thukhupna:\nKhatvei lai inn khat ah zunam tam mama ahikom innteakte thaangsia ci hi. Zunamte zongh patau in a nganhing pui ak, vok, le khuite tungah ko hi.\nzunamte munah “Noma thaang hong kisia po ko taw bang kisai ziam?” ci in thusim ngawl hi.\nZan hong theng a zunam thaang hong ngin ciang innteak nu in en tu pai hi. Tua laitak mei mit luilam a, mu thei ngawl ahikom thaang a tham le nguul in tuu ci hi. Thaang sung a awk sia zunam na hi ngawl in nguul na hi zaw nginge hi.\nInnteak nu zato theng ahikom cina neak tu, a ak khoai uh sia ngo hi. Hai ngawlin hong thi ciang mealheak teng taw a neak tu a vok uh ngo leleau hi. Dom ngawl lam khuala pan khual hong thengte atu a khui uh ngo thua leleau hi.\nKisai tek hi hing\nHi tangthu ih ngaisut ciang ak, vok le khui teng in zunam ii taangko sia thupi sim, nangai in huuna pia le amate teng in thilaw ngawl tu cinop huai hi. Ei zongh mihing ngim nga tetek kihuu hi bek ngawl Topa deina bang a zui, a nungta thu um te kihi hi ngawl ziam?\nChrist sung nuntakna ah innkuan pui atu, mealheak atu, pawlpi atu, ngam atu, leitung bup atu a ngaisunte ahi tu in Topa tung Tuateng in ki aap tek tawng.\nNote: Yangon Chin Baptist Churches Women Fellowship te H8Aug 2011 ni “The whole Day Prayer” sung thusonna khat ka doppha hi.\n« Jesu In Hong Keam Ziam By Hester Kim\nPathian Kammal A Thupina »


url: =Nuntakna aading thangahhuai mahmah thu ~ Naalian Zomi :: ZOMI DAILY\nposted on 17 January 2016 at 9:36 pm Lomkholna: Article, NaaLian, Theihhuai\nNikhat, numei nokhat a Nu kiang ongtai in, kapsa-in a Nu kiang ah, anuntak haksat nateng honggen hi. A mailam nuntak nading – acihnading theinawnlo in, a lamet bei nateng a Nu kiang onggen hi. Nu aw- buaina khat khengleng, khat ongtung pahpah – beithei mahmah lo, leitung nuntakna cimtak mahmah ingh ci-in, a Nu kiang a genciang in, a Nu in atha nem – a tanu angpom (kawi) in, Paulo-phunlo in atanu anhuanbuuk sungah hong pai pih hi.\nAnhuan buuksung pan in bel 3 hongla in, suk tungah tua anbel 3 te sung ah tui tawmtek suangin- belmasa sungah, Bal pumkhat khah in, bel nihna sung ah aktui ong khah khitciang in, bel thum (3) na ah Caffe ong khah hi. Tua khit teh, paulo tak in atui so ngak in ong tu-uh hi.\nTua khit minute 20 khit khawng ciang in, abal pen la khia in, kuang khatsung ah ong koih aa, aktui zong kuang khat sung ah ongkoih in, a caffe tui zong hai khatsungah ong sung khia hi. Tua khit ciang in, a Nu in atanu kiang ah thu dot ong kipan aa,Ka tanu aw- hih sung pan nang koi pen ut (hinuam) pen na hiam? Na ut pepeuh khat ong tel in ci hi. Atanu in akhut tawh bal hong lawng sin leh nip duahduah a hih man in oops nip lua hi lomaw!\nTua khitciang in a Nu in a tanu kiang ah tua aktui a hawngte ong kheh in ci-in, tuakhit ciang in, caffe koih na hai pen nam in sawl leu leu hi. Tua ciang in,atanu in anau tui vauvau caffe pen tawm ciam in, namtui sa a hih man in, amaitai seusau in tua ciang in a Nu kiang ah Nu aw! Bang na deihna aa hi teng hongbawl na hi hiam ci in dong aa, A Nu in katanu aw- hihtak ah, mu hilo nahi hiam? Hih van nam 3 teng akam siat man un meikhuk sung tuisa lak ah tung hi ve’n maw! Ahih hang amau aituam tek aa alimna ong piang hi.Amasa in bal pen, ih huan ma-in phelkhap zawh paklo in, ih huan ciang nek thei nading inong nip duahduah hi.\nAktui pen-a kidawm mahmah, akitamp baih mahmah khat hi aa, atung ah apan mah mah khattawh a kituam hi-in, a sung ah atui om hi aa-a hizong tuisa sung ah tawm vei ongom teh, asung aa tuiteng ong khal (ha) in- sawt tektek ciip tek tek hi.\nCaffe leuleuciang lamdang mah mah in, tuisa sung ah ih khah suk teh, atui zong namtui sakbek lo, a colour na ngawn ki khelsak hi.\nKa tanu aw, hih namthum(3) sung pan nang pen – abangh pen nahiam? Genteh na-in nang innkong mai ah haksat na ong tung leh!\nKoi zaw cih ngaihsun in. gentehna: bal bangin, ong ki huanma in khauh gega in, haksat na na tuah ciang in bal bang in nakhauh kul hi.\nAktui bang hi le teh! Amasa aa nasung aa omte, nel mahmah tuibang hi lel aa, haksana na tuah ciang aktui bang aa tuisa sung ong ki huan ciangin, asung aa tui ten gong khalh mahbang in, apua pan ong ki et pak aa aktui nabat hang in, nasung ah akhauh mah mah lungtang nei ding ci’n aa.\nAhih keileh- Caffe bang in, amasa in atang hi in tuisa sung ah aki huan takciang in samah mah ding hi. Ahi zong in, tui ong sa tektek leh Caffe ong namtui semsem mah bangin, ka tanu pen Caffe bang hi le the! na kim nap am aa haksatnate hang in, thu muhna, thu theih na tampi tak na ngah tuam ding hi.\nKhua zingsung ah ih lut ciangin, lamlak meivak aki sam semsem hi aa, ka tanu zong haksatna na tuah ciang in, (bal bang maw? Aktui bang maw? Caffe bang maw?)\nHihlai pen- Dr. Tin Mawng Nyeu lai at na sung pan in, ka translate hi in, nasim le teh nang aadingin thangah mahmah na khat omkha ding cih lamet nahi.\nPrevious: Lam etna ~ Deih Tung\nNext: Zomite Malaysia gamah i nuntakzia ~ Nang Khan Pau\nNuntakna lamlak – 1 ~ T. Sawm Lian


url: =I khuapite ah huhna kipuak, Tedim ip 200 ~ Sia Do Khup :: ZOMI DAILY\nposted on 5 August 2021 at 7:49 am Lomkholna: Dokhup, News, Zomi\nI khuapi Tedim ah zong huhna i puak nuam mahmah a, khatvei kileh kik khinin tutung zong kileh kik dektak hita lehang, Sia Do Tuang leh Sia Thangpi vaihawm siamna tawh Tedim tun zo ngawngaw ihih manin amaute tungah lungdamna lianpi i ko hi. Tutungin Tedim ah antang ipneu 400 (Ippi 200) kipuak to thei hi. Tunung deuhin antang ip 100 leh oxygen cylinder 40L bung 50 leh zatui kipuak ngei khin a, myone sungah zong Covid 19 omna khuate zatui tawh kidelh ciat hi.\nTONZANG,TUITUM IP 176\nTonzang ah zong zatui, oxygen cylinder, oxygen concentratorte kipuak ngei khin a, myone sungah zong Covid 19 omna khuate zatui tawh kidelh ciat hi.\nTutungin Tuitum tawh kigawmin ip 176 kihawm hi. Antang pen Kawl panin puakna haksa ta ahih manin Pa Lian Lam Mang (Sianvang Sai)ten a batin hong pia phot uh ahih manin lungdamna lianpi i ko hi.\nTuitum ah zong Covid 19 tawh cina leh a si om uh a, tuabek tham loin i mipihte hotkhiat nadingin gamdang a om, Tuitumte sum leh pai tawh hong kilim hel mahmah uh hi. Ngen ngam lozaw hi kei leng ka nget zahzah hong piak sawm uh himai hi.\nVANGKIM TAKIN HAWM DIMDIAM\nTutung in a ngah ding a kilawmte tungah a tun kim theih nadingin Tedim leh Tonzang ah Christian Fellowship ten mawhpuak hong laksak uh ahih manin amau tungah lungdamna lianpi i ko hi. Pawlpi inn a tam a tawm zui-in hong sehhawmsak dimdiam uh a, vangkim pha mahmah hi.\nPASTORTE TUNGAH LUNGDAMNA\nAntang thupha hong piaksak, TCF makai Rev. Suan Khen Mung leh Dr. Thuamte tung, Tonzang a teng thupha hong piaksak, Sia Pauno (Zopatong)te tung leh cihtham kei, ci loin pawlpi sungah hong hawm sawnsak Pastorte tungah lungdamna lianpi i ko hi.\nMore: Zogam ah a (5) veina tengh 150 man puakto leuleu ~ Sia Do Khup\nNASEPPIHTE TUNGAH LUNGDAMNA\nKhitui Gospel Team tawh ma hong pangkhawm a piakhia khempeuh tungah zong lungdamna lianpi kong ko uh hi. I piakkhiatnate i mipihte kiang kitungsak hamtang hi. Cina pipi leh dah leh kah kawmkal mahah ni simin nasep ka zom tantan uh hi. Sia Do Khup\nPrevious: Kipahtawi huai mah ee ~ Pau Khat Suan\nNext: Dahna kawmkal ah CDM lutte kuamah nungtolh kei ni\nKa Nu (Notes on My Mother) ~ Tung Za Pau\nZomi leh Zogam – 4\nMinthang USA ah Zovontawi khat in Master Degree nga beh\nKawlgambup Buddhist biakna a suahna thu


url: =Jesu mitsuan in tai in ~ Job Thawngno :: ZOMI DAILY\nposted on 9 December 2018 at 7:52 am Lomkholna: Biakna, JobThawngno, News\nKidemna khempeuh ah kungmui (goal) om ciatin pahtawina thaman zong omkim ciat hi. Khristiante tai kidemna kungmui in i Topa Jesu hi a, amah i bat donga tai ding leh nuntak tawp donga taidingte i hi hi. I kungmui pen mihing hilo, i pastorte hilo, i pawlpi upate hilo hi. Mihing himawk leh i phak a hoih i kisak zawk hun, hat i kisak zawk hun om thei ding hi. Ahi zongin i kungmui pen mihing hi loin ah paubanna omlo a kicing Jesu bek ahi hi.\nKol.3:10 ah, “Ngeina thak tawh kituakin gamta un, eite a hong piangsak Pasian a kicing takin i theih semsem nadingin amah a sun dingin a hong thakbawl tawntung ahi hi” ci hi. Khris a sun semsem ding i hi hi. Pasian in leitung mite a bawl ciilin ama’mel sun dingin bawl hi (Pian.1:26). Dawimangpa khemna hangin Pasian’ meel mansuah in dawimangpa i sun a, Jesu Khris i up i saan manin Pasian’ ta suakin Pasian’ meel a sun to semsem ding i hi hi (1Joh.3:2; Kol.3:4).\nI tate meel in a nu a pa hong sun henla, a gamtat a kampau in zong hong sun lailai leh kilungdam in kilungkim mahmah hi. Bang hang hiam cih leh, ei’aa taktak ahihna kilang hi. Ahi zongin i tate’n i veengpa sun keeimawk leh kilungkim loin innkuan buaina piang ding hi. Ta meel hoih mahmah a kideih hangin midang khat a sun lua liang kideih tuan het lo hi. Nu khat ta i hih mah bangin Pa khat ta bek kideih a, pa tampi kigawm ta kideih lo hi. Tua ahih manin Khristian nuntakna i cih pen Khris a sun nuntakna, Khris meelpua leh Khris tawh kibat dong kalsuanna ahi hi. Khris tawh i kibat dong Khristian nuntakna tawlnga, khawl cih a om theilo ahi hi. A sun to semsem dingte i hi hi.\nTopa Jesu a kimat khit ciangin a gei a mei a awi Judah mite in Peter kiangah, “Nang Jesu nungzui hiteh” a cih ciangin Peter in, “Ken tua Jesu thei kha keng” citaleh amaute in, “Na kampau panin kong thei uh hi” ci uh hi. Tu hun Khristian tampite in ‘Jesu nungzui ka hi, ka piangthak, gupna ka ngah’ ci-in teci pangpang napi hangin midangte in ‘Jesu nungzui hikei teh, piangthak kei teh, na gamtat leh na kampau kituak kei’ hong cikik zaw uh hi. Peter pen Jesu nungzui ahihna midangte’n teci pang in aman nial zaw a, eite i hih leh nungzui i hihna eite mah in teci pangin midangte in hong nial zaw uh hi. Pasian’ ta taktak Jesu anei taktak i hih leh a meel sunto semsem ding i hi hi.\nTua ahih manin Khristian nuntakna pen tai kidem tawh kibang a, kiginkholhna tawh a tangzang thei penpenin Jesu mitsuan a tai dingte i hi hi. (Job Thawngno’ gelh kitom lak hi)\nPrevious: Santa Claus hong pianna thu ~ Peter Suumpi\nNext: Banghun in Topa Jesu hong suak hiam? ~ Peter Suumpi


url: =Kumthak Thupha - Zomi Adventist Innkuan\n“Pasian’ kiang pan na khat pepeuh ka ngen nuam kei hi. Tu kum sunga hizah thupha hong lutna hangin Pasian’ tungah lungdam ka ko nuam zaw hi” Beatriz in ci hi. “University Scholarship ngah lai, engineering company panin internship hoih khat ngah sawnsawn. Na hoih tampitak tukum sungin hong piang hi” Beatriz in ci hi. Kaal kik Monday ciangin nasepna ah Beatriz ngap phamel lo hi. Zumkhak sung tengin tha beisak lua kha hi. A boss, Ana Christina in hehpih tak in a kiangah vatu kawm in a cell phone sung pan minit thum khawng a sawt video khat hongkawm hi. Pastor khat in Jesu thu a genna Beatriz in lunglut takin hong en hi. Tua Pastor pa in a dangte’ gendan in gen lo hi. A zingsang kik ciangin Beartriz in a dang video tomnono te Ana Christina kiang pan a cell phone sunga WhatsApp sungpan ngah leuleu hi. A zing ciangin video dang khat hong tung\nleuleu hi. Tua bangin video te a banban in en a, thugen Pastor pa’ omzia le heekzia te pen a lungnop huai hithiat mahmah-na amuh ciangin lamdang sa mahmah hi. Beatriz i’ pianna apa pen azi tawh a kikhen khin, zu a dawndawn mi khat hi-a, a pata un kitawng thei zel uh hi. A kitotna uh a bulpi pen in Beatriz zong party pawite ah pai in zudawn hong kipatna pan hi pha pen hi.\nNi tampi khit ciangin Beatriz in tua pastor pa’ min pen google sungah hong mu hi. Tua Pastor pa pen Ivan Saraiva hi-in, Adventist Hope Channel pan in TV ah Portugi pau tawh “It Is Written” a genpa ahi hi. Beatriz in TV pan in hoihtak in ngai den a, a thuzak te maan maw maan lo ci in ama’ Lai Siangtho tawh taih den hi. Thukham sawm leh Sabbath thu hongzak ciangin lamdang sa mahmah hi. Nipikaal thum sung vilvel TV program pan in Lai Siangtho a sin khit ciangin Beatriz in a beisa hun a, akhialhna te Pasian’ tungah mawhmaina ngen hi. Pasian sungah a lungsim sungkhia in, a thungetna pasian in adawn kipatna ahi hi. Kikhop nading biakinn hong zong ta hi. A lawmte khat in Sunday biakinn khat ah zol ta leh thukham lina sunga Sabbath kici pen tawhkituak sa lo in, bangdia ka lawmte’ pawlpi in Lai Siangtho zui lo ahi tam maw, ci in lamdang sa mahmah hi. Ana Christina in Beatriz Pasian tawh kizom ta ahih lam a theih ciangin, mi 12 khawng a kikhopna Sabbath School ah zawn hi. Tua kikhopna inn ah kikhop pen Beatriz in nuamsa mahmah hi. “Angpomna tawh ong ki nohset in, ong ki welcome mahmah hi. Lungmuanna taktak tualai mun ah ka ngah hi” Beatriz in ci hi. “Bang hangin ong theih ngei nailoh pi uh sanggam bangin hong bawl thei mawk uh ahi tam! ka ciah ding ciangin, ‘na sunpha oh leh’ khawng bang hangin hong ci tangtang uh a hi tam!” ci-in a pawlpi muh thak te’ om zia pen lamdang sa in nuam sa mahmah hi.\nAmaute in ka Lai Siangtho theih dan hong theitel nuam uh a, koi bangin sin cih hong thei nuam uh hi. Kei kua taktak cih ong theih ma na ngawn un amau te in kei hong kinbawl mahmah uh hi.\nBeatriz in nung kum in kumthak pawi a lawmte Adventist innkuan khat tawh bawl uh a, tua lai-ah azusuah lo lenggah tui dawnkhawm in Pasian’ piak thuphate’ hangin lungdam ako uh hi.\n“Pasian tawh kinai semsem dingin ka khangto nuam hi,” “Beihun anei ngeilo ding Pasian itna ka lunggulh hi” Beatriz in ci hi.\nPrev post Quote of EG White\nNext post Lesson 9: Mansuah Hunte


url: =COVID-19 leh Lungsim damlo ~ Pau Khat Suan :: ZOMI DAILY\nCOVID-19 leh Lungsim damlo ~ Pau Khat Suan\nposted on 10 April 2020 at 1:51 pm Lomkholna: News, Paukhatsuan, Zomi\nGamdang pan a Kawlgam ciahte in hih COVID-19 lungno/hik gamdang pan ngah a Kawlgam tunpih cih i zaknop hetloh pong leh Kawlgam sung a omte in zong gamdang pan a ongciahte’ ongpuak hi ci a pumngawh leh hehngawh ngaihsut pen lungsim cinloh vai mahmah in ka ngaihsun hi. A diakdiak, US lam a omte’n US pan ngah (or) gamdang pan ngah cih i zaknop hetloh pong pen really something wrong sa mahmah ing.\nKawlgam bek hilo, koi gam koi gam ahi zong in inn a om, a ommuang milip, a symtom a om kei nak leh, a ban test bel gam khat beek om nailo hi. Tua kawmkal ah Kawlgam in test nangawn gamdangte’ kal phazo lo cihthu hibek hi a, upmawh theih ding leh a kihaih khia thei zawdeuh pen gamdang pan a ciahte hi masa ahihman a tuate ki test in, tuate a kimu masa hilel hi.\nUSA ah milip million 330 lak ah mimal bangzah ki test khin hiam? May be 1%? 2%? Hihzah a kilawh baih, leh kithei hak, a symtom lak paklo kawmkal ah a symtom nangawn a lah ma a a ki test leh a kimu khate a hampha hi zawtham hi. Ngahkha gige a ki test khalo, a symtom a lah hun ciang a pumpi in a lel lua ta mi tampi om ding hi.\nKawlgam pen Sen tawh gamgi saupi kimat kha ahih man in ngahbaih ding upmawh huai hi… cih pen ngaihsut phat huai hi. Sengam pen continent khat cia mahmah apha gam lianpi hi a, Wuhan ah mi tampi a nat laitak, a sih ziahziah laitak in Kawlgam tawh gamgi kizawn Yunnan Province ah report bangmah omlo hi.\nBanghang hiam cih leh Wuhan pan ong kipat khit Sengam mundang a lawh ma in Singapore lawh khin a, Singapore leh Malaysia kinai mahmah napi Malaysia sang France – Spain & England lawh masa zaw hi.\nA taktak in hih virus pen leitham a vak, huih in a puak hilo a, mihing pan mihing ah a kilawh ahihman in khualzin tam a, mundang tawh kizopna a tamna business cities ah tung baih hi zaw hi. Mundang gamdang tawh kizopna a tawmna mun ah tunglo hi. Tuahang mah in zong hih natna kidalna ding social distance a ki thupi gen penpen ahi hi.\nNatna lungno/hik munkhat a tun khit ciang aban ah tua a tunna mun mite’ zia le tong in zai kilawh/lo, tampi lawh/lo cih sai penpen hi.\nItaly in hihzah a a thuaklahna ahang pen a mite’ response zia hang ahi hi. US ah hihzah a a kizelhna zong tua mah ahi hi. Bangbang ahi zong in inn a ommuang khat sang in a vaksuk vakto, mi tampi tawh kimu, kithuah, milak kihel leh nasepna, midang tampi tawh na sepkhopna munte pan kilawh, kingah, kizel ahi hi. Tua hang a en i ngahlohna ding ahi zong in, a na vom kha giugiau i hihmawk leh midang i lawhlohna ding ahi zong in, physical distance (lockdown) a kisam ahi hi.\nKawlgam bel gamdang tawh kizopna a tawm mahmah pen pawl hiding ahihman in hih virus a ngah hak zawdeuh thei ding mah ahi hi. A taktak in, i ngahhak zong business hoihlo, gamdang tawh kizopna tawm… cihna hizaw a, a langkhat pan a zumhuai phialmawk khat hizaw gige hi.\nA mau’ sungsuak a anei taktak Sengam Wuhan khuapi bek hi a, tua lo khuapi khuata a kipan gam khempeuh “import” mundang pan a angah vive ahi hi. Ahi zong in kuamah kawk a aituam mawhsak theih om tuanlo a, pum hehgawp pong cihbang zong om theilo hi. Virus ngahkhak pen ginatlohna hilo a, zong zumhuai beeklo hi.\nA zumhuai taktak bel a ngahkha pum utloh pong leh i theihloh kal a midang a lawhkha i utloh teltal pong pen zumhuai zaw a, tua sang in a ngahkha ki test a positive gige thalnialna leh midangte a lawhsawn thei laiding a milak kihel teitei, thumanlo teitei pen lungsim cinglo cihna hi in, a zumhuai taktak ahi hi.\nKidop kikep ding nakpitak thupi ngaihsut ding leh midang in ei ong lawhkhak lohna ding ahi zong in, en a vomkha giugiau i hihmawk leh midang i lawhkhak lohna ding ahi zong in tuate thupi ngaihsut ding a thupi hizaw hi. Pau Khat Suan\nPrevious: Covid-19 Nawkzawh aadingin mapan’ khopding cialna\nNext: Covid-19 Alert IV: Quarantine & Isolation bangcih kikhoiding\nNgaih Anglai Zal Dingin – 4 ~ Hau Za Cin\nVondeih Kep Ding – 4 (Pau Khan Kap)


url: =Tuzawh kum 40 ciang ~ 40 years from now ~ Hau Za Cin :: ZOMI DAILY\nposted on 23 April 2015 at 4:30 pm Lomkholna: Article, Hauzacin\nTuzawh kum 40 ciang numei tampi kumpi leh company office ah ulian tampi hong omta dinga, Muslim te tampi nitumna lam gam ah pemsuk ding uh a, office ah nasemte tutna munkhat bek pan tulo ding uh hi, kici hi. South America gamte nek leh dawn ah hong kiningcing mahmah ta dinga, Middle East gamte ahih leh biakna vai, minam vai leh beh leh phung vai ah hong buai mahmah ding uh hi. Khau saulua kikaiawk bang ding uh hi. Hihte pen 1970 kuma “Future Shock” cih laibu gelhpa, laigelhsiam Alvin Toffler thukanna zum Toffler Associates te muhkholhna hi.\nTua laibu gelh kum 40 cinna phawkna in mailam kum 40 cianga thupiang ding a muhkholh a genna hi.\nTuma kum 40 huna tuni hun ding ana genkholh pen technology leh science nakpi a khantoh ding thu leh thukizakna ah thu kizaktuah ding tamlua ahih manin a thu bek kiza in a mihingte kiho manlo zah dongin thu leh la kibuaipih ding cih thu hi. Pawlkhat a gente dik peuhmah a, a diakdiak in Thuthak (News) pen mitphiatkal sungin leitung kimvial man ding, neih kibang kitenna (numei leh numei, pasal leh pasal) khangin tuate in ta nei ding uh a, innkuan bawl ding uh hi.\nBuaina piangsak kidona leh kitot kiselna khang dinga, khua hun lum leh vot kikhek nasia lua ding ahih manin i tenna leitung nuamsaklo mahmah ding hi. Tua bang a genkholhte a tungtung hi a, USA gam ah meitui tawhkhiatna kicim leh meitui bua khawng zong environment disaster a genkholhna pan kimu theihte hi.\nTua ahih manin tuma kum 40 huna tuni hun ding a genkholh dik takpi ahih leh mailam kum 40 cianga thupiang ding agen kholh zong kitheihmawh bawl theih hilo ding hi. Tuipi tungah vanpuakna Ship te lianlua mahmah ding ahih manin van kisap khat peuh leitung kiu pan kiu dang khat ah puak ding hamsa nawn vetlo ding hi. Puak man zong tawm dinga, van man zong tam tuanlo ding hi. Tua a pian theihna ding in Suez Canal leh Panama Canals te kipuahpha ding hi.\nMihing a tamzaw in amau nek tawm ding ann ciing ding uh a, a kisap vante uh bawltawm ding uh hi. Tua in vanbawlna phual ah vanlei leh nek ding lei a paipai kul nawnlo dinga, amau leh amau a kisap khempeuh kizon tawm theita ding hi. Internet pen manlang mahmah ta ding ahih manin video tawh kiho kimuh cihte munkhat ah tukhawma kimu mah bang ding ahih manin mipi ading nasem leh kumpi nasemte in zong office ah tu sese lo in a omna mun khat peuh pan sem thei ta ding uh hi.\nLeitung kiu khat ah a om zong khuasung khat ah omkhawm mah tawh kibang ding ahih manin koimun peuh pan office nasep sem thei ding hi. [Air Force One sungah tu vive tawh kibangta ding cihna hilo diam!]. Gam pawlkhat bek gilo ta ding uh a, ngawngtat a mipi ading haksatna a piangsak gam tawm mahmah ta ding hi. Gentehna in Iran leh North Korea cihte bang hong tawmta ding ci hi.\nTua hun ciangin politics (i cih mipi leh gam khantohna ding nasepna) pen khat leh khat kilapsangna lam hong hita dinga, politicians te nasep zong tua banga khantohna ding leh a gilo gamte tawh bangtana kizoploh ding cih gelna te hong hita ding hi. China kumpi leitunga nek leh dawn ah kiningcing pen leh a thahatpen hita ding ahih manin amau nasep ding lianpen amah banga thahat Brazil leh India tawh sumbawlna vai ah thudik taka kalsuan dan ding ngaihsut leh Venezuela leh Africa gamte ah meitha (energy) a kisap zah uh vaihawmsak ding hita ding hi.\nUS bel China gam pan piang rare earth metals nam 17 te galvan bawlna ding, meitha ngahna ding van bawlna leh cars bawlna ding nangawn ah kisam ding uh ahih manin China tawh a kizop hoih mahmah kisam ding hi. Petroleum a kizat nawnloh ciang leh alternative energy a kizat hun ciang US pen China sangin vanzat kicinglah zaw ding hi. US bek hilo in Saudi Arabia, Iran, Iraq, Russia, leh Venezuela, leh Gulf gamte zong thuak kha ding uh hi.\nChristian biakna khang semsem dinga, leitung khempeuh kizel in leitaw lam diakdiak ah nasia mahmah ding hi. Muslim te zong nitumna lam gamte ah pemsuk ziahziah ding ahih manin amau omna mun peuh ah mite omdan leh gamtat dan, lungsim puakzia kilamdang pah lian in kumpi vaihawmzia zong kilaih kawikawi ding hi.\nKhualum leh khuavot kilamdang manlang lua hangin kitotna tampi piangsak ding hi. Tuipi tui a level kahto ding ahih manin leilu leh leitaw (North pole and South pole) ah tuikhal (ice) te tuisuak in, leilu leh leitaw ah teng mite a tenna gam uh pan taikhia ding uh hi.\nPitek putek tam mahmah tading ahih manin tuate kepna khoina in sum tampi bei ding hi. Tuni a kizang khep li (4 times) bang kum 2050 ciang kizangta ding hi. US bangah social security leh Medisave, health insurance for the elderly cihte bei hiau ding hi: ahang – – a ngah ding tamlua, a pia ding tawmzaw, kumpi in a ngah thei khempeuh pia zo nawnlo ding hi. “Tua bang policy om ngei hi” kici bek ta ding hi, ci in Deborah Westphal, Toffler Managing Director in AFP te kiangah gen hi. “Tua bang policy te bang tawh kilaih ding hiam ka thei kei hi. Ka theih khat om a, i nuntakzia kilamdang mahmah dinga, i kisap zong kilamdang mahmahta ding hi. A mihing mahmah zong mi tuamtuam kihi ta ding hi,” ci hi.\nNumei te in makai nasep len zaw ta dinga, makai thei zong kibehlap in mun khempeuh ah numei thunei tampi kibehlap dinga, gam tampi in, “gam khantohna dingin a gam mi za-ah-sawmnga (50%) bek tawh vaihawmna tawh hithei nawnlo,” cih phawk ding uh hi,” ci hi. Mai kum 40 hun ciang thuthak theihna manlang zaw lai dinga, Petabytes level ah kikahta ding hi, ci uh hi. Petabytes — i cih pen 10-to-the-15th-power bytes hi. Tua ‘bytes’ pen computer sungah files bangzah koihtheih cih genna hi(storage space). Tuni pan mai kum 2050 kikal sungin Petabytes tawh storage space genna kilimzat mahmah ding hi. Hau Za Cin (Phuitong Liim)\nPrevious: Khansau nang thusim khat\nNext: Khuai Khawi A Thupitna ~ Thang Suan Mung


url: =Logos le Rhema Kibang Maw?\nGreek pau pen ‘Khasiangtho pau’ bang khatin kingaihsun ngei a, Thuciam Thak hong kipiak masakna Greek kam tawh ahih manin Greek kammal khempeuh in khiatna thuk nono anei dingin kingaihsun kha hi. Tua ahih manin kammal pawlkhat pen amau khiatna taktak sangin i thuksak nuam zaw a, amau gen loh pipi i gensak mawkmawk thei hi. Bang hun ciangin hih bang piang thei deuh hiam cihleh kammal khat peuhpeuh a kizatna a thunung thuma (context) tawh i et ding sangin tua a kammal kia i et teh!\n‘Kammal’ cih pen Greek kamin a huamin nam nih om hi: ‘Logos’ le ‘Rhema’! Hih tungtawnin Pasian ‘logos’ le Pasian ‘rhema’ i khen to a, Pasian ‘rhema’ bang pen Pasian in mimal-a hong hopihna bek phial-in i ngaihsun hi (Mite kammal zong khat vei lah ‘logos’ kici, khatvei lah ‘rhema’ kici lel ahihna phawk huai). Tua ahih manin pawlkhatte in hih kammalte koi mun koi tengah kibangci zat, cih i et ding sangin a kammal kia i la ziau a, i gennop thu gensak ziau i hih manin hih a nuai-a bangin a khiatna i khia kha mawk hi:-\n-‘Logos’ pen Pasian hong hopihna kammal hi-a (Zeisu zong), LST sunga i neih Pasian kammalte ahi hi, i ci hi.\n-‘Rhema’ ahih leh Pasian hong hopihna kammal mah hi-a, ahi zongin LST banah mimal tunga hong hopihnate ahi hi, i ci hi.\nTua bangin gen ziau ihih manin tha kingah-in hoih kisa mahmah-a, ‘logos’ sim ding sangin ‘rhema’ ngah ding i-utzaw hi. Pasian hong kilaakna LST tungtawnin amah i zon ding sangin hong kituaci laak leh i utna tawh kizui-in amah i zong tawm zaw hi. Tua ahih manin Pasian hihna taktak sangin Pasian ihihsak nopna tawh ei deih bangin amah i bawltawm zel hi. Tua ahih manin ‘logos’ le ‘rhema’ i khen tantan a, ‘rhema’ i ultungsak zaw lai hi.\nHih banga ‘logos’ le ‘rhema’ i khen tantanna pen hih kammalte a kizatna LST hoihtak i etloh man ahi hi. Thuciam Thak sungah ‘logos’ kizatna mun 317 kimu thei a, ‘rhema’ kizatna mun 66 kimu thei hi. Hih kammalte kizatna munte i et ciangin Pasian kammal, Pasian kammal ahi Zeisu mahmah (John 1:1), leh mihingte kammal kampau a kigenna-in kizang ahih lam kimu thei hi. A diakdiakin Pasian ‘kammal/pau’-a a kizatnate en le hang:-\n(1) ‘Logos’ pen a kigelh Pasian kammalte a kigenna ah kitam zat pen a, Pasian thupiakte akigenna ah kitam zat diak hi (Matt 24:35; Mark 13:31; Luke 11:28; John 5:38). Paul, Peter,James, Hebrews gelhpa, cihte in zong i theihsa mah bangin ‘logos’ pen a kigelh Pasian kammal LST a genna-un zang uh ahihna kimu thei hi (Rom 9:10; Heb 13:7; Jam 1:22; 2 Pet 1:19).\n(2) ‘Logos’ pen a kipau Pasian kammalte, Pasian kampaunate a kigenna-in zong kizang a,‘rhema’ tawh khen theih ding hilo hi (Matt 7:26; Mark 2:2; Luke 4:22; John 2:22; 1 Cor 12:8; Heb 2:2; Jam 1:18; 2 Pet 3:5; Rev 1:2).\n(3) ‘Rhema’ pen a kipau Pasian kammal-a a kizatna tampi kimu thei a (Matt 4:4; Mark 14:72; Luke 1:38; John 3:34; Rom 10:8; 2 Pet 3:2; Jude 1:17), kampau kammal khatpeuh a kigen ziauziauna-in zong kilimzat mahmah hi.\n(4) ‘Rhema’ pen a kigelh Pasian kammal a kigenna ah zong kizang mahmah kawikawi hi. (Luke 4:4; John 15:7; Eph 6:17). Nungzuipi Peter in kamsang Isaiah ih gelhkhiat Pasian kammalte a genna ah ‘rhema’ cih kammal zang ahih manin Peter muhna ah ‘logos’ le ‘rhema’ pen a kilamdanna om lo hi, cih kimu thei hi (1 Pet 1:25).\nTua hi-a, ‘logos’ le ‘rhema’ pen a kizang khawm kawikawi ahihna leh khiatna tuamtuam a nei uh ahih hetlohna kimu thei hi. ‘Logos’ in ‘Zeisu’ a kawkna longal ah (John 1:1) hih kammal tegel pen khen theih luat hilo a, khen ding zong hilo hi, cih kimu thei hi.\nTua banah khat veivei ‘rhema’ pen Pasian paukhiat kammal, Pasian nasepkhiatna kammal-a a kizat hangin mimal tungah Pasian kammal thak,(revelation) hong kipiakna-in kizang ngeilo hi. Hebrews LST gelhpa bang in ‘logos’ le ‘rhema’ pen khen hetlo ahih manin - Pengkul ging le thugenna (rhema) awgingte kizakna, tua awging a za mite in tua banga thu (logos) a gen nawn lohna dingin a thumna mual, note a tung na hi kei uh hi, ci hi (Heb 12:19). Sawltakte 10:44 bang en pak le hang zong, Peter in hih thute (rhema) a gen laitak mahin ama thugen (logos) a za mi khempeuh tungah Kha Siangtho a tung hi, ci hi.\nTua hi-a, ‘rhema’ pen ei le Pasian i kiho tawmna tawh i ngah ‘Pasian kammal’-in khatvei beek kizang ngeilo hi. Pasian pauna le mihingte pauna – kampau, kammalte-a kizang hi lel hi. Pasian in nisim-a hong hopihna a gennate ah ‘rhema’ sangin ‘logos’ kizang zaw lai hi:-\nBanghang hiam cihleh Pasian thu (logos) in nungta in vanglian a, langnih a hiam namsau sangin a hiamzaw hi. Lungsim le kha, guh le tang le guhngekte pailet in khentel a, lungsim ngaihsutna le tupna ngimnate zong a theitel hi, ci hi (Heb 4:12). A nungta Pasian kammal, nisim-a hong hopih, thu hong hilh, mawhna hong phawksak, hong puahpha, dikna thu ah hong paipih, lampi maan hong lak-a hong tonpih, Pasian mi picing i suah theih na dinga hong seek Pasian kammal mah simin ngai ni – huu a muapsa hi (2 Tim 3:16-17). Tua banah Pasian hong hopihna kammal, LST sunga omte a hilo, ei,hong hopihna kammal pen ‘rhema’ hi, icih mawkmawk pen LST tawh kituak vetlo ahih lam zong i phawk ding thupi hi.\nPS: Khatvei, ka sangnaupangte khat in, Sia aw, ‘logos’ pen Pasian kammal LST hi-a, ‘rhema’ pen Pasian in a ut hunhun-a hong hopihna kammal, LST sunga omlo Pasian hong hopihna kammal ahih manin LST kicinglo cihna ai ve maw, hong ci hi. Tua ciangin LST kammalte kikhiakhial mahmah ai ve maw, ci-in ka lung nuam thei mahmah lo ahih manin hih a tunga thu teng hong gelhkhia ka hi hi.\nBy: Lian Muan Kim, PhD (President-Koinonia Baptist Seminary & Tongsan Columnist)